text: Diasabra madruga durante patruya polisnan atento di distrito 2 (Noord) a nota un auto sospechoso para na e beach ora a bay acerca nan a nota cu 2 homber y un muher tabata teniendo relacion sexual den e vehiculo Kia Picanto. E trio aki a spanta masha hopi y a pura sali bay cu e auto como cu nan tabata sunu den e coremento aki nan a dal auto di polis y a purba core bay mientras nan tabata bistiendo nan pañanan. Una bes bisti na altura di Tres Trapi nan a para e auto. Polis a atende cu nan y a detene e chauffeur mientras a laga e otro 2nan yama familiar pa bin busca nan. Nan tur a haya un tremendo hala di orea pa locual cu nan a haci.


c: text/html

text:
E aliado di operadornan di vacation rentals, Vacation Rental Professionals of Aruba (VRPA), a lansa su asociacion oficialmente durante un cumbre di ‘policy regulations’ y a devela e resultado di un estudio di e impacto economico y laboral cu e industria di Vacation Rental ta respalda.
Durante e cumbre, oradornan renombra internacionalmente a describi e ultimo tendencianan di e industria, e miho practicanan como tambe ehempel di modelo di regulacion pa beneficia for di e miho di e industria di Vacation Rental pa Aruba.
“Vacation Rentals ta trece un impacto economico considerabel pa Aruba, sosteniendo un forsa laboral significante”, segun president di VRPA Stuart de Vries.
Durante e cumbre nos a anuncia resultado di un estudio di e impacto economico y di empleo, demostrando di e forma aki e importancia cu nos industria ta trece pa Aruba. E estudio aki ta financia pa VRPA conhuntamente cu Aruba Tourism Authority, AHATA y Association of Aruba Realtors.
“Na aña 2021 e industria di vacation rental a genera un calculacion di $248,6 miyon dollar na entrada directo for di e bishitantenan di vacation rental. Esaki ta traduci na $478.7 miyon di dollar na actividadnan economico total, creando un poco mas di 5,600 cupo di trabou pa nos pais,” de Vries a enfatisa.
E cumbre tambe a describi e miho practicanan y ehempel di modelonan pa desaroya maneho aplicabel pa e industria di vacation rental.
“E maneho cu ta mas exitoso semper ta crea cu participacion di esunnan cu ta activo den e industria. Nos obhetivo como asociacion ta pa crea concietisacion y habri caminda pa combersacion cu stakeholders, hunto cu gobierno, demostrando e miho practicanan y modelonan, como tambe logra cumplimiento di rekisitonan,” segun de Vries.
E ‘Vacation Rental Professionals Aruba (VRPA) policy summit’ ta pa lidernan di e industria di vacacion, expertonan di maneho di ‘policy’ y companianan di datonan di biahe y vacacion, pa examina e tendencianan di e bishitantenan cu continuamente ta cambia, e miho practicanan y e solucionnan pa cumplimiento. E oradornan durante e cumbre tabata experto for di e industria di vacation rental Matt Curtis, ex-City manager Jeff Coffee, CEO di Safely Andrew Bate y Amanda Martins, Director of Customer Happiness di Safely.
“Nos meta ta pa trece informacion na comunidad,” segun Matt Curtis, fundador di Smart City Group y autor di ‘Long-term Solutions for Short-term Rentals’.
“Compronde datonan economicoy di empleo mientras ta revisa opcionnan di maneho y regulacion, lo yuda Aruba crea un industria regula y factibel pa nos tur na Aruba. E cumbre a ofrece informacionnan balioso pa stakeholders capta e miho di e industria vibrante di vacation rental,” Curtis a menciona.
VRPA a funda na aña 2021, y desde comienso di 2022 a transcuri un proceso organisatorio extenso conhuntamente cu expertonan local y internacional pa asina crea un asociacion serio cu metanan pa cu termino cortico y largo. VRPA ta compremete su mes pa defende y representa e mihor interes di e industria di vacation rental na un manera profesional, transparente, diligente y sostenibel. E asociacion ta dedica su mes pa concientisa y educa encuanto e beneficionan asocia cu maneho profesional di vacation rentals y percura pa union di e industria. VRPA su hunta ta consisti di presidente Stuart de Vries, secretario; Alberto Perret-Gentil, tesorero; Alex Cybul y miembro di hunta Francis Saladin.
Pa informacion encuanto e estudio di e impacto economico y di miembresia, bishita www.vrparuba.com.

robotstxt: allowed

filter: keep


text:
Den bida hende kier haci tur cos, nos mes kier dirigi, controla, nos mes kier ta capitan , nos mes kier ta matros y hopi biaha nos ta lubida riba Esun cu a forma nos den barica di nos mama.
P’esey den e buki di Jeremias capitulo 29 :11 Senor ta bisa: Pasobra Mi sa e plan nan cu Mi tin pa boso, Señor ta declara, plan nan pa pas, y no pa calamidad, pa duna boso tin un futuro y un speransa.
Asina cu un hende por ripara den su bida cu cos no ta bayendo bon, manera e palabra di Dios ta bisa, anto e tin di ahusta su bida na e palabra di Dios, door di invita Cristo Hesus bin biba den su curason y tuma su bida completamente over, y biba pa Dios.
Pasobra ora nos no ta cana den boluntad di Dios,nos bida ta core peliger, y esaki nos ta mir’e diariamente, y tambe nos ta mira e consecuencia, y dolor den bida di ser humano.
Pero locual nos kier remarca un biaha mas con e enemigo ta ciega hende su bista, y blokkia nan oido cu materialismo , orugyo y arogancia pa asina nan no laga Dios tuma control di nan bida.
AWOR DICON NOS TIN DI LAGA DIOS TUMA CONTROL DI NOS BIDA?:
1 John 1 vers 5 ta para scirbi: Y esaki ta e mensahe,cu nos a tende di dj’E y ta anuncia na boso, cu Dios ta luz y den dj’E no tin nada nada di scuridad.
Aki nos tin di para keto un rato como mayor, y realisa cu di berdad nos tin di instrui nos yuinan den caminda di Dios, pasobra como mayor bo ta e prome yama pa evita cu bo yiu lo cana den scuridad.
2 Pedro 3:9 ta para scirbi: Señor no ta tarda cu Su promesa, manera algun tin esaki pa tardansa, ma E tin pasenshi pa cu boso, y no kier pa ningun hende bay perdi, ma pa tur por bini na arepentimento.
Den esaki nos tur por admira y reconoce e amor cu Dios tin pa nos tur. ( Juan 3:16).
Santiago Captulo 1 vers 17 ta para scirbi: Tur bon regalo, y tur don perfecto ta bin for di ariba, y ta baha bin for di e Tata di e luznan cerca kende no tin variacion ni sombra di cambio.
Esaki ta un confirmacion mas cu nos mester laga Dios tuma control di nos bida for di Dios ta bini tur cos bon.
Salmo 116 vers 5 ta para scirbi: Señor ta yen di gracia y ta husto si nos Dios ta yen di compasion.
Cu esaki nos tin pleno confiansa cu nos ta sirbi un Dios bibo y real, kende ta cla pa bendiciona nos.
Salmo 18 vers 30 ta para scirbi: Pa loke ta Dios, Su caminda ta perfecto, e palabra di Señor ta proba: E ta un escudo, pa tur esnan cu ta tuma refugio den dj’E.
Nos por mira bon cla cu si nos ta cana cu Dios ta dificil pa nos cana den scuridad.
2 Cronicanan capitulo 16 vers 9 ta para scirbi: Pasobra wowo di Señor ta move bay bin door di henter tera , pa E por sostene fuertemente esnan cu nan curason ta completamente di dj’E.
Señor ta para na e porta di bo curason y E ta bati, si awe bo scucha Su bos, no haci bo curason duro.


text: Diasabra atardi den un esfera ameno na Kapel di Alto Vista den presencia di Minister Endy Croes, Pastor Toti Fuentebella di Parokia di Paradera y ekipo di Biking Squad Aruba a bendiciona nan uniform nobo. Pastor Toti Fuentebella kende ta forma parti di e ekipo di Aruba Biking Squad hunto cu e Mandatario di Deporte a haci acto di bautismo di e uniform cu e ekipo lo ta estrenando riba caminda y den competencianan di ‘mountain bike’. Biking Squad Aruba bou guia di sr. Rubert Paesch y ta consisti di hende muhe, hende homber como tambe mucha cu ta practica e deporte di ‘biking’. Minister Endy Croes ta gradici pe invitacion alabes e caluroso recepcion. Masha pabien na lider, directiva y na mas di cincuenta miembronan. ‘Tabata placer pa por a forma parti di e bautismo special aki na un luga asina religioso, inspirativo y bunita’, e Mandatario a finalisa. Exito


text:
Durante conferencia di prensa di Gobierno di Aruba dialunamainta, Prome Minister Evelyn Wever-Croes a elabora riba e areanan di preocupacion cu CAFT a indica den nan conferencia di prensa siman pasa.
Turismo y Economia:
Nos turismo ta bayendo bon y nos economia a cuminsa crece. Sinembarto, Prome Minister a enfatisa cu ainda Aruba no ta caminda cu e mester ta. Ni turismo mes a yega riba e nivel cu e tawata prome cu e pandemia. Si tur cos bay maneraGobierno ta premira, pa fin di aña nos turismo lo recupera na70 pa 75 porciento di e nivel cu e tawata ta prome cu Covid. Apesar cu e no ta 100 porciento, e ta bay bon compara cu otropaisnan, Prome Minister a duna di conoce.
Unda bes cu turismo yega 100 porciento manera e tawataprome cu Covid, cu ta proyecta pa otro aña, economia lo bay bek na e nivel cu e tawata pero lo dura mas pa finansas bay bek unda cu e tawata ta. Apesar cu turismo ta bayendo bon y economia a cuminsa lanta bek, keto bay Aruba ta den e problema sumamente dificil financieramente causa door di e pandemia.
Gasto di salud:
Gasto di salud ta un otro area cu tin problema. Den suconferencia di prensa, CAFT un biaha mas a trece dilanti e tema di 60 miyon floin. “Pa nos ta honesto, Gobiernotambe sa cu e gastonan di salud manera nan ta awo, no por continua”.
Prome Minister a duna di conoce cu si no bin cambio ribagastonan di salud, aki dos pa tres aña lo mester hisa primanany of baha e pakete. Mester tuma un decision pa no perde AZV completo cu lo haci hopi mas daño na henter nos comunidad. Gobierno ta trahando riba un plan di accion pa atende e casonan aki di salubridad riba termino cortico, terminomediano y termino largo.
Gastonan di personal di Gobierno:
Un otro area di preocupacion cu CAFT a menciona ta gastonan di personal di Gobierno cu nan a indica mester baha. Specificamente, CAFT a menciona ‘overtime’ cu ta demasiadohalto na Aruba compara cu otro paisnan. Tambe nan a menciona e ‘periodieke verhogingen’ cu empleadonan publicota haya automaticamente riba base periodico. Ambos ta temaman cu Gobierno ta trahando riba nan buscando e manerapa baha y mitiga nan. Nan no por sigui crece manera nan ta creciendo pasobra simplemente no por paga.
FASE:
CAFT a papia cu algun hende cu segun nan nan ta haya FASE mientras nan ta traha haciendo e ora abuso di esaki. Den e caso aki, CAFT a menciona taxitanan. Gobierno di Aruba ta na haltura cu FASE ta den su fase final pa wordo elimina y ta trahando riba un proyecto pa yuda ciudadanonan afecta hayaun trabou. Pronto e proyecto aki lo wordo presenta nacomunidad.
Loonsubsidie
Loonsubsidie ta un otro tema cu CAFT ta opina cu mester stop di biaha pasobra na 2020, comercio a cobra 59 miyon di mas na loonsubsidie. Esaki a wordo constata door di e controlnanpa 2020 mientras controlnan pa 2021 ta andando ainda. Loonsubsidie, subsidio di salario ta mantenecompanianan artificialmente na bida.
“Nos a scucha e recomendacionnan di CAFT. Nos a delibera y dialoga riba nan. Mientras tanto den fin di siman mi a tumacontacto cu cierto gremionan comercial pa haya sa nan promepensamento riba e desaroyonan aki. Mi ta aprecia nan cooperacion di semper pa duna nan punto di bista. Gobiernoenberdad ta kere cu loonsubsidie y FASE mester yega na un final pero sigur no asina abrupto manera CAFT a opina. Pero si nos no haya sosten di likides for di Hulanda, nos lo mesterpara e dos medidanan aki mas tempran”, Prome Minister a termina enfastisando.


text:
Diadomingo madruga a drenta informe di un accidente cu hende herida na Jaburibari, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu e chauffeur di e Kia Picanto blanco bayendo nort a topa cu un auto biniendo cu hopi velocidad di direccion contrario y a hay’e obliga di kita p’e y a baha caminda ora di a subi bek e auto a cay den un gleuf y ora di subi bek e su auto a bay fuera di control bay otro banda di caminda y a drenta mondi. E impacto tabata fuerte y e chauffeur a resulta herida. Na yegada di e ambulans nan a atende y a transporte pa hospital. Ni un rato despues di e accidente algun ladron a bini horta e car-stereo y tambe su bateria.
1 thought on “Chauffeur a kita pa otro auto y ela drenta mondi na Jaburibari”
-
Y awó ken ta bai paga ??? Ta mihor bo a dal esun ku a bin riba bo y lage paga bo Auto paso bo a kita pe y awo bo a keda ku bo Auto kibrá , bo mes mester bai hasi claim y perde bo descuento di bo Seguro anto riba dje pa un jiuw di “pushi”bin horta bo Carstereo y bo Bateria ;-(


text:
KRALENDIJK- A pesar di e echo ku gabinete Hulandes a disidí pa baha aksèins pa Karibe Hulandes, meskos ku na Hulanda, muy probablemente e prèis di gasolin na Boneiru lo sigui subi ku algun sèn, ora anunisá kambio di prèis den kareda di proksimo siman.
Ounke ku por lo pronto lo baha 16 sèn pa liter for di e preis di kombustibel manera gasoline, e subida di prèis pa produktonan petrolero den simannan tras di lomba tabata asina drástiko, ku si lo no a baha e aksèins, gasoline probablemente lo a subi ku un 20 sèn pa kada liter.
Danki na e bahada di aksèins ta premirá ku gasolin lo subi ku algen sèn so, i no di forma mas drástiko, asina awor.nu ta komprondé di fuentenan den aparato gubernamental. Awor.nu su fuentenan ta menshoná un subida di 3 sèn pa kada liter, pero esaki no ta 100% sigur ainda.


text:
Presentacion di e proyecto “Mi ta Bon”
Den Haag – Na buurthuis De Mussen na Den Haag a tuma lugar un presentacion di e proyectonan “Mi ta Bon”. E encuentro a conta cu presencia di Minister Plenipotenciario sr. Edwin Abath. Diputado di municipio di Den Haag sr. Rabin Baldewsingh a tene un introduccion unda ela splica cu na Den Haag ta biba aldededor di 14 mil Antiano y Arubiano. E Antiano of Arubiano ta wordo considera
Minister Plenipotenciario sr. Edwin Abath na su vez a trece dilanti cu e ta contento cu e y su staf por cera conoci cu e diferente proyectonan pa nos hendenan na Den Haag y tambe tende di esnan directamete envolvi y protagonistanan di e desaroyo cu ta tumando lugar ariba e tereno aki. Otro siman lo tin un firmamento di un protocol entre e municipio Den Haag y Aruba unda lo sera un convenio di cooperacion ariba diferente tereno. E enfasis di e cooperacion aki ta sinta ariba estrecha e lasonan di amistad, intercambio di conocemento y cooperacion entre Den Haag y Aruba ariba diferente temanan. Di e manera aki lo por traha hunto entre otro ariba tereno di cuido di mucha, hoben y anciano, deporte y weganan, intercambio cultural y embeyecimento di ciudad.
Despues a sigi presentacion di algun proyectonan manera The Mall, Fundacion Mytikas y MOED. Sr. Jan Oosten di The Mall a splica cu nan meta ta pa e hobennan tin un lugar digno den comunidad. Ta siña e hobennan pa purba na supera nan problemanan, por ehempel na scol, durante stage y den busqueda di un trabao. E fundacion ta traha cu “rolmodels” pa stimula e hobennan. Finalmente sr. Van Oosten a bisa cu nan ta traha a base di guia ariba un termino largo.
Sr. Imro Blom di Fundacion Mytikas a acentua cu nan manera di traha ta atrabes di arte y teatro. Esaki ta un metodo cu tin un drempel hopi abao y tambe ta siña e hobennan traha den team cu otro. Sr. Blom a bisa di ta contento cu su fundacion a keda selecta pa Oranjefonds pa purba na introduci nan metodo na otro partinan na Hulanda.
Sra. Ellen Rosina (di Aruba) di MOED – “Maatwerk Onder Eén Dak” a bisa cu actualmente nan ta duna guia na doscien hoben. Nan forma di guia ta encera bishita tanto na cas
E fundacion Kakiña ta traha mas cu e famianan y ta brinda sosten na mayornan den educacion di e muchanan, principalmente na e mamanan hoben, segun splicacion di sra. Joyce van der Linde-Kwidama.
Na final di presentacion Minister Plenipotenciario sr. Edwin Abath a bisa cu e mester constata cu e problematica di hobennan ta mas o menos similar cu na


text:
Noticia
-
Ultimo rekisitonan pa un Arubalening entrante augustus 2022 Oranjestad(07-07-2022)
-
Registra articulonan personal prome cu biaha pa exterior(06-07-2022)
-
Reunion cu Stimson Center(05-07-2022)
ORANJESTAD - Durante e bishita na e Ocean Conference 2022, minister di Naturalesa, Sr. Ursell Arends a reuni cu e representantenan di Stimson Center.
-
Comision di Recuperacion Economico a cuminsa traha(04-07-2022)
-
Reunion cu PAHO tocante proyecto di salud(04-07-2022)
ORANJESTAD – Riba 1 di juli Minister di Turismo y Salud Publico Sr. Dangui Oduber a tene un reunion cu miembronan di Pan American Health Organization (PAHO).
-
Diferente actividad durante vakantie grandi na biblioteca(04-07-2022)
-
Construccion di rotonde Palm Beach(01-07-2022)
-
Prolongacion pago di impuesto di vehiculo di motor y grondbelasting(01-07-2022)
-
Preparacion pa temporada di horcan Tip 4(29-06-2022)
-
Preparacion pa temporada di horcan Tip 6. Dianan cu ta sigui despues di horcan(29-06-2022)
-
Preparacion pa temporada di horcan Tip 7(29-06-2022)
-
Algemene Rekenkamer na Parlamento cu presentacion di Rapport FASE(29-06-2022)
-
Preparacion pa temporada di horcan Tip 5(29-06-2022)
-
Codigo cora a drenta na vigor 12 pm y shelter in place lo drenta na vigor 6pm diaranson 29 di juni 2022(29-06-2022)
ORANJESTAD - Prome Minister Evelyn Wever - Croes den Conferencia di Prensa di Gobierno diabierna 29 di juni a anuncia e update di e situacion di tempo y pasada di e tormenta.
-
Comision Recuperacion Economico ta inicia nan trabounan(28-06-2022)
ORANJESTAD - Pa por stimula recuperacion economico di Aruba y mehora e clima di inversion na Aruba despues di e COVID-19 crisis, mester bin cu incentivanan pa aumenta e Producto Interno Bruto (BBP/GDP).
-
Silver Entrepreneurship Workshop pa (pre-) pensionadonan tawata bon atendi(28-06-2022)
-
Un total di 9013 turista a yega Aruba durante fin di siman(28-06-2022)
ORANJESTAD - Na fin di luna di januari 2022 gobierno di Aruba a anuncia e ‘’exit strategy’’ pa con Aruba por sali for di e pandemia.
-
Aruba awor ta den codigo oraño(28-06-2022)
ORANJESTAD - Prome Minister di Aruba Evelyn Wever-Croes hunto cu Bureau Rampenbestrijding, durante di un Conferencia di Prensa extraordinario a anuncia cu Aruba awor ta den un Tropical Storm Warning.
-
Recordatorio: E fecha final pa paga impuesto di vehiculo di motor ta 30 di juni 2022(27-06-2022)
-
Aruba ta raporta riba e implementacion di e SDGs hunto cu e otro paisnan den Reino Hulandes(27-06-2022)
ORANJESTAD - Pa sigui encurasha paisnan pa implementa e Metanan di Desaroyo Sostenibel (SDGs), Nacionnan Uni a establece un proceso yama “SDG Voluntary National Review (VNR)” cu ta permiti paisnan reporta riba e implementacion di e metanan aki y pa revisa esaki y pa asina paisnan por siña di otro con pa sigui padilanti cu e implementacion.
-
DEZHI buscando companianan den sector prometedor(27-06-2022)
-
Recordatorio oportunidad pa entrega proposicionnan pa Condecoracion Real 2023(24-06-2022)
-
Fiesta di San Juan dia 24 di juni(24-06-2022)
ORANJESTAD – Dia 24 di juni lo tin otro celebracion di fiesta di San Huan y Dera Gay cu un gran cantidad di actividadnan rond Aruba. Pero ta pidi atencion di tur hende pa tene cuenta cu cendemento di candela.
-
Aliansa entre sector publico y priva den cuadro di siguridad y prevencion di crimen(24-06-2022)
ORANJESTAD - Recientemente, Minister di Husticia y Asuntonan Social Sr. Rocco Tjon a atende e prome “ASIS Dutch Caribbean Conference on Resilience, Cyber and Security”.
-
Prijsnan maximo 25 di juni 2022(24-06-2022)
ORANJESTAD – Departamento di Asunto Economico ta informa tocante e prijsnan maximo p’e periodo aki.
-
Ban celebra Dera Gay sin kimamento(24-06-2022)
ORANJESTAD - Cuerpo di Bombero, Bureau City Inspectie y Directie Natuur en Milieu ta forma parti di e video di conscientisacion produci pa Ministerio di Cultura relaciona cu celebracion Dera Gay.
-
Minister Geoffrey Wever ta reuni cu SDG Commissie tocante e trabounan haci den e proceso di implementacion di SDGs na Aruba(23-06-2022)
-
Cuerpo Especial Arubano a ricibi cinco transportwagens nobo for di Hulanda(23-06-2022)
ORANJESTAD - Recientemente, Minister di Husticia y Asuntonan Social Sr. Rocco Tjon, a bishita oficina di Cuerpo Especial Arubano (CEA) pa asina haya un bista di e cinco transportwagens cu a yega na e localidad, directamente for di Hulanda.
-
Indice di Prijs di Consumo pa mei 2022(23-06-2022)
-
Scolnan a ricibi video link di produccion “Dia di San Juan - Dera Gay”(22-06-2022)
ORANJESTAD – Pa prepara pa participa den e programa Kibra Coco – Edicion San Juan – Dera Gay y pa docentenan por tin material educativo, tur scol a ricibi un email cu informacion. E produccion digital cu tin como titulo “Dia di San Juan - Dera Gay, Nos Tradicion”.
-
“Passenger Flow Control” na check-in pa pasaheronan pa Merca(22-06-2022)
-
Supernova Girls STEM Experience a conta cu 125 participante(22-06-2022)
-
Southwest Airlines a cuminsa bula e ruta directo Orlando-Aruba(22-06-2022)
ORANJESTAD –Southwest Airlines a reanuda su ruta for di Orlando pa Aruba despues cu esaki a keda cancela durante e pandemia.
-
Prome biaha cu e ministernan di Aruba, Corsou y Sint Maarten y Secretario di Estado di Reino ta reuni(21-06-2022)
ORANJESTAD - Diadomingo 19 di juni anochi, a continua e reunionnan cu Premier di Aruba, señora Evelyn Wever-Croes, Premier di Corsou, señor Gilmar Pisas, Premier di Sint Maarten, señora Silveria Jacobs y Secretario di Estado di Reino señora Alexandra Van Huffelen.
-
Exprodesk ta invita nos comerciantenan pa participa na ‘Export Week 2022: Conquering New Horizons’(21-06-2022)
-
VUT ta un instrumento cu gobierno ta introduci pa baha gasto di personal(20-06-2022)
-
Dia mundial pa combati secura y suelonan degrada (formación di desierto)(20-06-2022)
-
Seminario tocante derecho di compania pa Business Community(17-06-2022)
ORANJESTAD - Den cuadro di e meta y vision di e Ministerio Asunto Economico, Comunicacion y Desaroyo Sostenibel pa stimula comercio y ‘entrepreneurship’ y pa amplia conocemento di tur esnan den e sector di comercio of ‘potential entrepreneurs’, Minister Geoffrey Wever a invita e conocido professor mr. Wino van Veen for di Hulanda pa duna algun curso na diferente grupo di nos comunidad tocante e cambionan aki.
-
Studiantenan di Universidad di Aruba a entrega resultado di encuesta tocante e potential di hofi escolar pa Aruba.(17-06-2022)
-
Aruba tawata tin un siman exitoso pa turismo crucero cu 13.000 bishitante(17-06-2022)
-
CBS ta anuncia e start di e Encuesta di Forsa Laboral 2022 y e resultadonan di e Encuesta di Forsa Laboral 2021(16-06-2022)
-
Aruba ta gana premio International di European Identity Awards pa e Aruba Health App(16-06-2022)
ORANJESTAD – Gobierno di Aruba ta sumamente orguyoso cu pais Aruba a destaca y gana premio internacional den exterior pa locual ta trata e Aruba Health App.
-
E siman aki ta tuma lugar e conferencia di IHR(15-06-2022)
ORANJESTAD – Riba 13 di juni e prome dia di e conferencia anual di networking di IHR (International Health Regulations) den e region Caribense a tuma lugar.
-
Wingo y Sarpa ta agrega tercer frecuencia semanal den juni 2022(15-06-2022)
-
Comparti bo iniciativa pa contribui na SDGs(15-06-2022)
-
‘Silver Entrepreneurship’ Workshop pa pensionado of pa personanan cu pronto lo baha cu pensioen(15-06-2022)
-
En conexion cu Dia Mundial di Donante di Sanger Prome minister ta haci apelacion pa mas ciudadano bira donante(15-06-2022)
ORANJESTAD - Riba 14 di juni ta Dia Mundial di Donante di Sanger. World Health Organisation (Organisacion Mundial di Salud) a institui e dia special aki na 2004 dedica na donante di sanger cu e obhetivo pa crea conscientisacion riba e importancia y necesidad grandi pa duna sanger.
-
Curso “Empresario Prepara II” ta cuminsa riba 5 september 2022(14-06-2022)
-
Directie Natuur en Milieu (DNM) y Bureau di Min TINOcu Quiz #OceanWednesdays(14-06-2022)
-
Invitacion pa e di cuatro evento di SuperNova pa mucha muhe entre 6 – 9 aña(14-06-2022)
-
Minister Geoffrey Wever: “E importancia di igualdad”(14-06-2022)
ORANJESTAD - Den e luna di juni mundo ta para keto na e importancia di igualdad.
-
Minister Geoffrey Wever ta inaugura e training pa hobennan “Be Your Own Boss” na San Nicolas(13-06-2022)
ORANJESTAD – Riba diamars 7 juni 2022, Minister di Asuntonan Econonomico, Comunicacion y Desaroyo Sostenibel, mr. Geoffrey Wever, a inaugura e kick-off di e programa educativo pa nos hobennan “BeYourOwnBoss” na San Nicolas.
-
Programa RESEMBID ta importante pa desaroyo di Aruba(13-06-2022)
ORANJESTAD - RESEMBID Programme, e di 11 programa regional di Union Europeo, tin como meta apoya esfuersonan di 12 isla den Caribe entre otro Aruba riba areanan di capacidad di adaptacion, energia sostenibel y biodiversidad marino. Aruba como pais autonomo den reino Hulandes.
-
Riba World Ocean Day FPNA a conclui su concurso di fotografia di naturalesa(10-06-2022)
-
E formulario di declaracion di inkomstenbelasting 2021 a sali(10-06-2022)
-
Prijsnan maximo 11 di juni 2022(10-06-2022)
ORANJESTAD – Departamento di Asunto Economico ta informa tocante e prijsnan maximo p’e periodo aki.
-
UNESCO Schools Aruba Consortium ta e ganador di SDG School Champion Challenge 2022(09-06-2022)
-
Pronto accion pa colecta arma di candela(08-06-2022)
-
Pa cierto pais vacuna ta un exigencia pa drenta(08-06-2022)
-
Preparacion pa temporada di horcan – Tip 3(08-06-2022)
-
Exprodesk ta finalisa e proyecto di “Empowered Women Exporters’ cu entrega di certificado(08-06-2022)
-
Oportunidad pa entrega proposicionnan pa Condecoracion Real 2023(06-05-2022)
ORANJESTAD - Aruba a conoce e aña aki un grupo grandi di 24 persona cu a ricibi un condecoracion Real pa motibo cu nan a destaca riba diferente tereno y/of a dedica nan mes na nos comunidad. Comision Condecoracion Real Aruba ta informa cu entrante diahuebs 5 di mei 2022 pueblo di Aruba por entrega proposicionnan pa personanan ricibi un condecoracion Real otro aña, na ocasion di celebracion di aña di Rey na april 2023.
-
Texto Codigo Civil di Aruba na vigor entrante 1 september 2021(31-08-2021)
ORANJESTAD – Den cuadro di e cambionan di e Codigo Civil di Aruba (AB 1989 no. GT 100) entrante 1 di september 2021, por haya adhunto e texto na vigor:
-
Lista di transaccion Ministerio Publico - Algemene Regeling Bestrijding COVID-19(30-10-2020)
ORANJESTAD – Pa medio di esaki bo persona ta haya e lista di transaccion di e Algemene Regeling Bestrijding COVID-19, cu ta valido desde cu a anuncia esaki pa prome biaha riba 2 di april 2020.
-
LISTA DI TRANSACCION MINISTERIO PUBLICO(14-09-2020)
-
Decisionnan tuma pa Gobierno relaciona cu e crisis di Coronavirus COVID-19(11-06-2020)
Pa e ultimo update tocante coronavirus pandemia, consulta e website www.arubacovid19.org di Departamento di Salud Publico.
ORANJESTAD - Relaciona cu e crisis di Coronavirus COVID-19 Gobierno di Aruba a tuma e siguiente decisionnan:


text:
The content originally appeared on: Diario
Premier Wever – Croes: Apesar cu e siman aki cantidad di casonan a stabilisa,
ORANJESTAD (AAN): Un biaha pa siman e cifranan di Covid ta wordo publica. Te cu diabierna 10 di juni tabata tin 848 caso activo compara cu e siman prome cu tabata tin 701 caso activo. Un aumento di 147. Prome Minister Evelyn Wever-Croes durante Conferencia di Prensa di Gobierno di Aruba a duna di conoce cu e siman aki ta mustra cu e casonan di Covid 19 a stabilisa y no a bay mas halto, sinembargo e ta un cantidad cu ta trece preocupacion.
Situacion na Hospital
Actualmente tin 13 persona den hospital di cual 1 ta den cuido intensivo. Esaki ta un aumento compara cu siman anterior cu tabatin 10 persona den hospital y 1 den cuido intensivo.
Caso di fayecimento
Siman pasa no tabatin personanan cu a fayece, pero e siman aki ya a mira 3 caso di personanan cu a fayece cu Covid. Gobierno ta manda palabra di profundo condolencia na e famianan.
Prome Minister a duna di conoce cu a constata cu den e casonan di fayecimento, ta trata di personanan di edad avansa y cu salud delicado. P’esey ta bolbe haci apelacion na comunidad pa cuida nan mes pa sigui cuida nan sernan keri. Laba man frecuentemente, uza tapaboca ora cu ta bay luganan cu hopi hende of luganan cera.
Vacuna pa combati e virus
Ta keda resalta cu e vacuna ta e miho forma pa combati e efectonan di e virus aki. Vacuna talves no ta evita cu bo ta haya e Covid, pero si e ta yuda combati e efectonan. “Teniendo na cuenta e grado di vacunacion ta na Aruba, mi kier pidi y invita tur esnan riba 60 aña, pa haci uzo di e oportunidad pa haya e di dos ‘booster shot’”, Prome Minister a expresa.
Premier Wever – Croes a informa cu te na e momentonan aki solamente 10% di e comunidad riba 60 aña a busca e di dos booster (e posibilidad ta habri solamente pa esnan riba 60 aña). Pa loke ta trata e prome booster shot, ta mira cu 55% di esnan riba 60 aña ya a busk’e.
Pa loke ta trata e populacion riba 18 aña, tin un grado di vacunacion di 80%, pero ya pa e prome booster shot, esaki ta solamente 37%. Den e caso aki tambe Prome Minister ta haci apelacion na e grupo di personanan aki pa busca nan prome booster cu por yuda proteha contra e virus.
“E unico manera pa Aruba ta progresa ta si nos cada uno duna di nos parti. Covid ta un enemigo invisibel, fuerte, cruel, pero e arma pa bring’e ta den man di nos cada uno, p’esey ban sigui cuida nos mes y nos famia”, Prome Minister Evelyn Wever-Croes a termina bisando.


text:
Aruba
Hincamento den Dakota – 1 Noticia
Diaranson anochi polis a presenta cu urgencia den Olijfistraat p’un caso di hincamento. Un grupo grandi di persona a presenta den Olijfistraat pa regla cuenta. E grupo tin problema cu algun yiu di un habitante di Olijfistraat 32. A manda baranca, agredi y hasta hinca un persona na su man cu cuchiu.
Na yegada di polis a topa cu basta sanger riba caminda. E victima tabatin un hinca na su man banda robes. E grupo mes no tabata na sitio mas. E victima tabata stabiel pero cu dolor na man. A notifica team forensico di polis mirando cu e cuchiu a keda benta bou di e auto.
A notifica recherche tambe di e caso, pa cual a cuminsa cu nan investigacion di e caso aki. Tin idea caba ken t’esunnan cu a comete e acto aki. E noticia aki ta uno den desaroyo, aki rato mas detaye.


text:
The content originally appeared on: Diario
ORANJESTAD (AAN): E sistema electronico cu a wordo instala na Aruba, unda cu Inmigracion Aruba (IA) ta conecta directamente riba computernan di e.o. Ministerio Publico ta birando un herment valioso den e combate contra criminalidad.
Pesey mes, pa algun tempo caba a bira conoci cu ora cu bo ta haciendo un viahe, bo tin di corda cu nan lo parabo na Aeropuerto si acaso bo tin Boet atraza pa paga na Ministerio Publico. Esaki por pone cu bo ta perde bo vuelo, of bo por swipe y paga eynan mes e Boet cu bo tin pendiente.
Pero awor hasta si acaso ta buscando un persona den cuadro di un investigacion, e nomber ta bay aparece riba screen di oficial di Inmigracion na momento cu e scan e Paspoort den e sistema di Radex.
Esey ta loke a socede Diahuebs atardi tambe como 2 ora prome cu un vuelo a sali pa Colombia. E oficial di Inmigracion a check paspoort di un pasahero, y e mensahe di detencion a aparece. Esaki a pone cu mesora e oficial di Inmigracion a yama Grenspolitie Luchthaven, cu a core yega pa asina detene e pasahero.
E pasahero ta e homber di inicial E.S.O. di 42 aña di edad, naci na Colombia y e ta wordo busca pa Jeugd en Zeden Politie (JZP) pa algun tempo caba relaciona cu un denuncia serio di Abuso Sexual di un menor di 13 aña di edad.
A core manda busca Polis di Playa cu a yega cu e vehiculo special di transporte, pa asina bay cu e homber aki pa Warda di Polis, unda envez di ta sinta pendiente di bay disfruta di arequipe na Colombia, awor ta disfruta di pan cu manteca den cel na Aruba.
Un biaha mas autoridad ta satisfecho cu e sistema di alerta aki via di Inmigracion. Bon mes cu Ministerio Publico a duna ordo pa detene e sospechoso aki consecuentemente su nomber ta poni den computernan na Aeropuerto y asina cu el a yega aeropuerto y a purba di coy e vuelo cu destinacion Colombia personal di Grenspolitie Luchtaven a pone man ariba dje.
Awor Jeugd en Zeden Politie (JZP) a tume e sospechoso over pendiente di mas investigacion.
Pa Cuerpo Policial por resolve y investiga mas casonan asina aki cooperacion y informacion di pueblo di Aruba ta hopi importante pesey nan ta pidi si bo tin cualkier informacion yama e Tipline di Polis cu ta: 111-41. Nan ta garantisa cu bo ta keda anonimo.


text:
WILLEMSTAD – Futbòl Liga MCB a sigui e wikènt aki, ku su sinku partido nan kustumbrá. E promé partido tabata djabièrnè anochi ora ku UNDEBA a enfrentá e ekipo di Centro Dominguito. Den e partido aki Dominguito ta logra blankeá UNDEBA i sali viktorioso ku un skor di 2-0. Pa Dominguito tur dos gol a keda anotá pa Mirco Colina Jr.
Djasabra tabata tin dos partido, kuminsando ku Hubentud Fortuna kontra Centro Barber. Centro Barber ta logra sali di e porta grandi ku un skor di 2-1. Pa Barber e gol nan a keda anotá pa Ruensley Leuteria i Randall Labordus. Oscar Palomina ta anotá e úniko gol di Hubentud Fortuna riba un pinalti na di 67 minüt.
E di dos partido di djasabra a bai entre Jong Colombia i Vesta. Esaki tabata un partido ku hopi ofensiva i e dos ekipo nan a kombiná pa hinka no ménos ku 5 gol. Jong Colombia ta e ekipo ku ta sali di e porta grandi derotando Vesta ku skor di 3-2. E gol nan di Jong Colombia a wòrdu anotá pa Norvianel Naar, Frenly Servania i Kendrith Poulino. Pa Vesta, Kenley Winterdal i Ruchendro Kierindongo a haña e net.
Djadumingu tambe tabata tin dos partido, e promé partido tabata entre Sithoc i Jong Holland. Den e partido aki Jerome Jemeison i Shuremy Felomina ta anota pa Jong Holland bai ku e viktoria di 2-0 riba Sithoc.
E ultimo partido di wikènt tabata entre SUBT i Victory Boys. Aki nan Victory Boys a logra sali viktorioso ku un skor di 2-1. Pa Victory Boys tabata Orville Barnette i Raylison Lindo ku a anotá. Miéntras ku pa SUBT, Stallone Isenia tabata e hungadó ku a haña e net.


text:
EINDHOVEN – Jetro Willems ta bek ku e ekipo di PSV despues di tabata ousente pa algun siman pa motibu di leshon. Willems a leshoná su rudia miéntras ku e tabata ku e selekshon Hulandes preparando pa e partido amistoso entre Hulanda i Colombia.
Siman pasa Jetro a kuminsá ku praktiká individual i djaluna ultimo e la keda manda pa hunga ku Jong PSV. Ta mustra ku tur kos ta bayendo bon ku Willems i Philip Cocu a añadí e hóben bek na e roster di e ekipo.
PSV ta hunga awe kontra FK Tsjornomorets Odesa den un partido bálido pa Europa League.


text:
WILLEMSTAD – Dia 17 di sèptèmber último e organisashon Sport Unie Brion-Trappers, SUBT, a kumpli 89 aña di eksistensia. Pa selebrá e echo aki i huntu ku e klasifikashon di e ekipo barika hel den kaya 6, e ekipo barika hel a pone 3 diferente modèl di flanèl i tambe algun pen na benta.
E idea ta pa tur fanátiko di e ekipo barika hel por tin e flanèl original di nan ekipo stimá i/òf nan pen i bin apoyá nan ekipo durante di kaya 6 ku ta start dia 27 di sèptèmber próksimo kontra di e ekipo Centro Dominguito i durante otro kompromisonan di SUBT.
E flanènan original di e marka Klupp ta optenibel tur dia na vèlt di SUBT despues di 5’or di atardi. Pa komplasé ku e fanátikonan di mas chikí te esnan di mas peso, e ekipo barika hel a sòru pa tin práktikamente tur tamaño disponibel. E flanènan su tamaño ta kuminsá for di 2XS, XS, S, M, L, XL, 2XL te ku 3XL, tur à Nafl. 50,-.
Pa esnan ku ta gusta kolekshoná nan pen, nos tin pen tambe na balor di Nafl. 25,-. Na kompra di e flanè i/òf pen bo ta forma parti di e selebrashon, apoyá bo ekipo stimá i yuda kontribuí ku fondo pa e organisashon Sport Unie Brion-Trappers por sigui realisá mas proyekto pa futuro.


text:
Relashoná ku e situashon aktual di Covid-19, Klinika Capriles a tuma vários medida, manera entre otro sera tereno pa bishitante.
Pa loke ta trata poliklínika, entrante djaluna 10 di yanüari 2022 lo pasa na prinsipalmente tratamentunan online pa dos siman. Aki dos siman lo evaluá si por risibí pashènt ‘face to face’ atrobe òf mester sigui online.
Naturalmente kaminda online no ta posibel òf deseabel, por desviá for di tratamentu online, teniendo kuenta ku tur medida konosí di higiena i distansia.
Por tuma resèpt sí na bali.
Kuido poliklíniko Klinika Capriles online próksimo 10 simannan
Relashoná ku e situashon aktual di Covid-19, Klinika Capriles a tuma vários medida, manera entre otro sera tereno pa bishitante.


text:
yog
-
Buenos Aires 2018
Aruba no ta logra vence Indonesia
Duo di beach volleyball masculino di Aruba, Brian Howell y Raibiently Mercalina no a logra vence Indonesia den un tremendo…Read More »
-
Buenos Aires 2018
Anahi Schreuders a landa un tempo di 1:15.14
Anahi Schreuders a landa un tempo di 1:15.14 den e 100m pecho pero no tabata suficiente pa drenta e final…Read More »
-
Buenos Aires 2018
Entrevista cu Giannon y Nico
Entrevista cu tri-atleta Giannon Eights y su coach Nicolas Robert riba e experencia y prestacion di e hoben Eights den…Read More »
-
Buenos Aires 2018
Patrick ta elabora riba su weganan na Buenos Aires
Tenista Patick Sydow ta elabora riba su wega contra Merca unda e la cay venci den tres set. Tambe hunto…Read More »
-
Buenos Aires 2018
Kayla y Mali ta conta di nan victoria historico
Atletanan di Beach Volleyball, Kayla Arends y Mali Rafini ta papia di nan victoria historico den e Weganan Olimpico Hubenil Buenos Aires 2018.…Read More »
-
Buenos Aires 2018
Nicole Hoevertsz ta na Buenos Aires
Secretaria General di COA, Sra. Nicole Hoevertsz (na cora di dos na man robez) a participa pa di dos biaha(prome…Read More »
-
Buenos Aires 2018
Giannon a competi na Buenos Aires
Bon experencia Olimpico na Buenos Aires pa hoben tri-atleta Giannon Eights E hoben tri-atleta tambe a mira accion dialuna mainta…Read More »
-
Buenos Aires 2018
Victoria den Dobbel di Tennis
Tenistanan Patrick Sydow y Nick Hardt(DR) ta logra victoria den dobbel den e Youth Olympic Games 2018. Despues di a…Read More »
-
Buenos Aires 2018
Kyala y Mali a truinfa
HISTORIA Duo di Beach Volleyball Kayla Arends y Mali Rafini a triunfa den nan prome encuentro den e Youth Olympic…Read More »
-
Buenos Aires 2018
Anahi ta conta di e prome dianan na Buenos Aires
Anahi Schreuders ta conta di su experiencia na e Ceremonia di Apertura di e Weganan Hubenil di Buenos Aires y…Read More »


text:
Aruba Tourism Authority a presenta nan plan di mercadeo
ORANJESTAD – Diaranson atardi Minister di Turismo a reuni cu e gerencia y CEO di ATA. Manera ta conoci aña 2020 y 2021 tabata aña nan hopi duro pa e turismo di pais Aruba. Esaki a haci cu ATA mester a cambia starategia y hasta uza fondonan di emergencia pa mercadia pais Aruba. Den e reunion aki ATA a presenta locual nan a haci den mercadeo y tambe nan plan y retonan pa cu e mercadeo di nos turismo pa aña 2022.
Minister Dangui Oduber a duna di conoce cu ATA a selecta un agencia nobo di mercadeo na aña 2020 pa reforza e strategia cu ta desplega den e area di Norte America, esaki a sosode despues di un proceso rigoroso. E evaluacionannan aki cu ta keda haci riba e diferente agencianan di meradeo y/of promocion ta tuma lugar periodicamente. Esaki ta pa sigura cu tur e agencianan cu ta traha pa Aruba y tambe e ekipo di ATA mes keda skerpi, asina e mandatario a trece dilanti. ATA ta keda perura y supervisa cu e agencianan ta cumpli cu strategianan stipula pa cada mercado internationalmente. Pa di e manera aki e vision di pais Aruba keda alinea y asina atrae e turistanan cu nos ta desea.
Actualmente Aruba ta trahando cu e compania “Engine” pa cu e mercadeo Norte Americano, ta trahando cu e compania aki desde aña pasa. Minister Dangui Oduber a menciona cu ATA ta satisfecho cu e resultadonan desplega te cu awor pa “Engine” mey mey di un pandemia. Mirando e retonan nobo di ATA tog a dicidi di cuminsa e proceso pa cambia pa un otro agencia, un agencia cu por pusha e demanda pa Aruba aun mas den e situacion fuerte.
Recientemente ATA a inincia un trayecto di investigacion profundo, e proceso aki ta pa sigura cu Aruba ta keda lidera den turismo. E investigacion aki ta parti integral di e strategia pa cu e plan di mercadeo di aña 2022. Den e plan aki lo bay evalua tur e mecadonan di Aruba pa mira kiko ta e punto di benta di cada un di nan. Di e manera aki captura e atencion debidamente di nos cliente teniendo bon cuenta cu e necesidad y deseonan di e consumidor cu nos kier atrae.
Minister Dangui Oduber a trece dilanti cu ATA semper a tuma desicionnan cardinal a base di datos y investigacion haci. E desicionnan y strategianan di ATA semper tabata den consulta cu e Minister y e hunta di supervicion di ATA, di e manera aki tur ta riba mesun liña. Den aña 2022 ATA lo bay concentra aun mas riba e perfil di bishitante di “High Value”. Esaki ta referi na e turista cu ta laga mas placa atras den nos economia. Tambe lo bay enfoca riba e perfil di “High Value Low Impact Tourism”, esaki nan ta e turistanan cu ta gasta hopi y respeta nos naturalesa y balornan cultural. Minister Dangui Oduber ta sostene e vision aki, e ehercisio aki no lo ta facil pero sigur e lo ta necesario segun e mandatario.
Pa realisa e vision aki caminda gran mayoria di nos bishitante ta respeta locual ta importante pa nos. pa realisa e importancia aki, no solamente mester enfoca localmente riba educa esnan cu ta provee servicio y bishita, pero tambe den atrae esnan cu afinidad pa nos producto turistico, pero tambe cu balor pa locual ta importante pa nos desaroyo duradero.
Minister Dangui Oduber a duna di conoce cu e investigacionnan haci pa ATA lo finalisa na oktober di e aña aki y lo incorpora e resultadonan di e strategia di comunicacion pa 2022 (esaki ta e punto di benta di cada mercado turistico).


text:
Vicente Costalago
Chabi, seudonimo de Vicente Costalago, ta un filólogo, autor i occidentalista. Nase na Spaña i estudio idioma moderno i traduccion i interpretashon na universidad.
A kuminsá editá Wikipedia juli di 2006, ta e version na spañó. A krea artíkulo ta Esperanto, Asturiano, Catalán i Estremeñu. Yuda krea e version na Wikipedia mi krioyo jamaikano i Lingua Franca Nova.
Obranan[editá | editá fuente]
Tin publiko riba Internet pa publiká den patu. Su promé trabou publica a La xerca per Pahoa[1], skirbí den Lingua Franca Nova. Despues di aki, el a publiká den Interlingue. Su promé traha den e idioma a La sercha in li castelle Dewahl e altri racontas[2]. A sigui Antologia hispan[3], un relacion di text di literatura español. Despues publiko Fabules, racontas e mites[4].


text:
Análisis di krimenan di impakto haltu.
KOMUNIKADO DI PRENSA 111 /2022
2 mart 2022
Análisis di krimenan di impakto haltu.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Krímennan di impakto halt durante di e periodo di 21 pa 27 di febrüari 2022 a duna na
resultado lo siguiente.
Atrako
Den e e periodo ei tabatin un (1) kaso di atrako. E atrako aki a tuma lugá alrededor di
01.55’or di mardugá den un kas na Berg Altena.
Ta trata aki di dos hòmber sospechoso ku a hasi uso di arma di kandela pa menasa nan
víktima.
Ladronisia di vehíkulo
Den e periodo aki, tabatin shete (7) kaso di ladronisia di vehíkulo.
Mayoria vehíkulo a keda hortá riba djabièrnè entre 10.00’or i 17.30’or i 00.00’or i 03.30’or.
Mayoria vehíkulo ku a keda hortá ta di e marka Kia Rio di fabrikashon entre 2013 i 2016.
E áreanan fo’i unda a hòrta nan tabata varia entre playanan na Banda Bou i riba terenonan
di kas.
Kiebro den kas
A registrá 5 kiebro den kas i mayoria a tuma lugá riba djaluna entre 10.00’or i 13.30’or.
Malechornan a bishitá e barionan manera Julianadorp, Damacor, Oost. Sta Rosa i ZuidRonde Klip.
E individuonan a penetrá den mayoria kas dor di sea kibra of fòrsa porta di kas di patras.
Kiebro den negoshi
Polis a tuma den e periodo aki 8 denunsia di kiebro den negoshi.
E kiebronan aki tur a tuma lugá entre 03.00’or i 05.00’or dor di fòrsa kandal i porta di e
edifísio. Mayoria di e kiebronan aki a tuma lugá riba e djabièrnenan.
E áreanan na unda e kiebronan aki a tuma lugá tabata Zeelandia, Sta. Helena, Sta Rosa,
Marchena, Mahuma, Kenepa i Groot Kwartier.
Den e 8 negoshinan aki, tin un krèsh tambe.
Kiebro den outo
Tabatin sinku (5) kiebro den outo, ku a tuma lugá prinsipalente riba e djamarsnan entre
12.30’or i 17.00’or i 22.00’or i 24.00’or.
E método ku mas e malechornan a usa tabata sea pa fòrsa of kibra e bentana di porta na
man drechi patras di e vehíkulo.
Di kuater di e sinku kiebronan den outo aki, tabata turistanan ku a bira viktima.
E sítionan na unda a kibra den outo tabata Playa Canoa, Penstraat, Julianaplein i Ascencion.
Violensia relashonal
E periodo tras di lomba tabatin 7 kaso di violensia relashonal, di kua mayoria a tuma lugá
den fin di siman.
E gran kantidat di yamadanan ku polis a haña pa atendé e kasonan aki, tabata entre
20.00’or i 22.00’or.
E áreanan kaminda ku polis mester a duna asistensia pa e tipo di violensianan aki, tabata
entre Sta. Rosa i Souax


text: Diadomingo madruga a drenta informe di un accidente cu hende herida na altura di Sabana Berde, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un peaton burachi cu a caba di participa den parada di Flambeu, y cu tabata cana zig zag riba caminda. Un auto a kita p’e pero esun su tras no por a desvia y a dal’e cu su spiel di auto. E peaton a cay y a resulta herida. E impacto tabata asina fuerte cu e peaton, alcansa un poco despues di PriceSmart, a bay cay te na otro banda di caminda, net na altura di Garage Centraal, pero riba e caminda grandi. E auto cu a alcans’e ta un Nissan Cube, color blauw, cu number A-51018. E chauffeur di e auto a bisa cu el a topa cu e peaton su dilanti y no por a haci nada mas. El a dal’e cu e spiel na banda di chauffeur den e caso aki banda drechi. Polis a pidi presencia di ambulance cu a atende e victima, stabilis’e y despues a hospital pa un revision medico mas extenso. Polis di trafico a presenta na e sitio pa investiga e accidente, aunke varios automobilista a para pa testigua cu ta for di un bon pida a nota e peaton canando zig zag memey di caminda, riba un pleno “highway”, anto pa colmo bisti tur na preto.


text: Diaranson merdia asistencia di polis a ser pidi na F.P.N.C. na Emmastraat unda cu lo mester tin grupo grandi di hende aglomera. Na yegada di patruya a pidi mas unidad bini presenta pa por yuda desbanda e grupo di hende. Tur tabata pidi pa cuminda y a bira fresco cu trahadornan di e fundacion pa e motibo ey a pidi polis pa bin core cu tur cu no ta cliente. Lo stop di reparti cuminda na playa debi cu hopi no ta amntenen nan mes na regla y ta bira fresco ta ofende trahadornan. F.P.N.C. lo buska un manera pa por sigui entrega 200 cuminda pa dia na clientenan cu a registra na e fundacion.


text:
Pagonan èkstra
Ora preisnan subi e pregunta ta:
Kon bo penshun ta mantené su balor?
PCN konosé un areglo di kompensashon kondishonal. Punto di salida al respekto ta ku en prinsipio ta adaptá kada aña riba 1 di yanüari e derechonan di penshun i e derechonan riba penshun na kostonan di bida ku a subi.
Den ki grado ta duna kompensashon ta dependé di e posishon finansiero di PCN.
Solamente si por konsiderá ku e posishon finansiero di e fondo di penshun komo sufisiente, ta duna kompensashon. Si e posishon finansiero ta insufisiente, e ora ei no ta duna kompensashon òf solamente un kompensashon parsial. Direktiva di e fondo di penshun ta stipulá anualmente si i te kon leu e posishon finansiero di e fondo ta sufisiente pa finansiá e kompensashon.
Tokante dunamentu di kompensashon
Ta finansiá e kompensashon for di rendimentu di invershonnan i/òf rekursonan disponibel Esaki ta e rendimentu riba invershonnan komersial i ta solamente un parti chikitu di e total di invershonnan.
No ta eksistí un derechi riba kompensashon. E fondo no ta forma reserva pa por duna kompensashonnan den futuro. No ta paga e kompensashon tampoko for e prima.
Si duna un kompensashon den kualkier aña, e ora ei esaki no ta forma niun garantia ku den futuro lo duna kompensashonnan tambe.
Direktiva di e fondo ta ehekutá aloménos un bes den tres aña un análisis di kontinuidat. E análisis akí ta duna un bista den ki grado por spera ku lo por bai duna kompensashon kondishonal.
Bonaire
Kaya General Carlos Manuel Piar #5, Bonaire
T +599 717 09 84
E info-bonaire@pensioenfonds-cn.com
Habrí di:
08.30 – 12.00 uur
i di 13.00 – 16.00 uur
Sint Eustatius
Mazinga Square, Oranjestad, Sint Eustatius
T +599 318 32 18
M +599 416 68 60
E info-statia-saba@pensioenfonds-cn.com
Habrí di:
08.00 – 12.00 uur
Saba
Kaya General Carlos Manuel Piar #5, Bonaire
T +599 416 68 60
E info-statia-saba@pensioenfonds-cn.com
Preguntanan has frekuente
Mi mester mèldu mi mes pa e areglo di penshun?
Di kon un oumento ta importante pa mi penshun?
Mi ta outomátikamente sigurá pa penshun di partner pa mi partner?
Was mas pregunta frekuentemente hasí >>


text:
Resultadonan di Beisbòl Profeshonal Hapones Nippon ayera:
- Yomiuri Giants a pèrdè di Tokyo Yakult Swallows ku skor di 9-1
Wladimir Balentien a konektá un hit den kuater turno na bate, ku un base por bola. Wladimir tin un promedio aktual di .284
- Rakuten Golden Eagles a perde di Chiba Lotte Marines ku skor di 3-2
Andruw Jones a konektá un hit den kuater turno na bate, ku un kareda empuha. Andruw tin un promedio di .172
Resultado di Beisbòl Profeshonal Chines na Taiwan ayera:
- Shairon Martis a logra su di dos viktoria di temporada, pichando seis entrada kompleto. Shairon a permití un kareda limpi i dos kareda sushi, ku tres hit i seis ponche. Shairon tin un rèkert di 2-0 ku un efektividat di 2.89
Resultadonan di Beisbòl Liga Grandi ayera:
- Milwaukee Brewers a pèrdè di St. Louis Cardinals ku skor di 9-3
- Detroit Tigers a derota Chicago White Sox ku skor di 5-1
- Cleveland Indians a pèrdè di Los Angeles Angles ku skor di 7-1
- Atlanta Braves a pèrdè di Miami Marlins ku skor di 9-3
Andrelton Simmons a konektá un hit den tres turno, ku un kareda anotá. Andrelton tin un promedio di .289
- New York Mets kontra Philadelphia Phillies a keda postpone
- Pittsburgh Pirates kontra Baltimore Orioles a keda postpone
- Seattle Mariners kontra New York Yankees a keda postpone
- Chicago Cubs a derota Cincinnati Reds ku skor di 9-4
Roger Bernadina no a hunga den e partido aki
- Tampa Bay Rays kontra Boston Red Sox a keda postpone
- Oakland Athletics a gana Texas Rangers ku skor di 12-1
- Los Angeles Dodgers a derota Minnesota Twins ku skor di 6-4
Kenley Jansen a picha un tèrsio permitiendo un hit pa logra su di 10 wega salba di temporada. Kenley tin un efektividat di 3.14
- Toronto Blue Jays a pèrdè di Kansas City Royals ku skor di 4-2
- Washington Nationals a derota Houston Astros ku skor di 7-0
- Colorado Rockies a pèrdè di Arizona Diamondbacks ku skor di 5-4 den 10 entrada
- San Diego Padres a pèrdè di San Francisco Giants ku skor di 3-2
Partidónan di Liga Grandi pa awe:
- Tampa Bay Rays kontra Boston Red Sox (doubleheader)
- Los Angeles Dodgers kontra Minnesota Twins (doubleheader)
- Pittsburgh Pirates kontra Baltimore Orioles (doubleheader)
- Seattle Mariners kontra New York Yankees
- Atlanta Braves kontra Miami Marlins
- Milwaukee brewers kontra Cincinnati Reds
- Toronto Blue Jays kontra Kansas City Royals
- New York Mets kontra Colorado Rockies
Breve:
Liga Menor Tripel A
- Didi Gregorius a konektá un hit den kuater turno na bate, ku un kareda empuha. Didi tin un promedio di .277
- Hainley Statia no a konektá hit den dos turno na bate pa Nashville Sounds. Hainley a tin un promedio di .222
Liga Menor Dòbel A
- Curt Smith a konektá un hit den tres turno na bate, ku un base por bola pa Springfield Cardinals. Curt tin un promedio di .299
- Juan Carlos Sulbaran a logra un salida sin desishon, pichando kuater ining i un tèrsio pa Northwest Arkansas Nationals. Juan Carlos a permití sinku hit, ku tres kareda limpi i un kareda sushi, ponchando tres batido i permitiendo tres base por bola. Juan Carlos tin un rèkert di 1-1 ku un efektividat di 3.57
Liga Menor Klase A
- Carlton Daal no a konektá hit den dos turno na bate pa Dayton Dragons. Carlton tin un promedio di .301


text:
The content originally appeared on: Diario
ORANJESTAD (AAN)—Minister Presidente Evelyn Wever- Croes, a hiba palabra durante e lanzamento oficial di e concepto WE Aruba, Diabierna cu a pasa, cu a tuma lugar na J.F. Kennedy Education Center.
E dignatario a cuminza expresando palabranan di gradicimento na IBiSA, Departamento di Cultura, na Minister Endy Croes, cu a tuma e encargo aki y a duna e weganan escolar un bachi nobo.
El a gradici tambe e scol bestuurnan cu tabata presente, cabesante y docentenan pasobra sin nan sosten e lo a keda simplemente den un plan. E mandatario a tuma e palabranan di Minister Endy Croes, esta “Atravez di deporte y enseñanza ta caminda nos por yuda nos muchanan miho posible”.
“Mi ta sigur cu loke nos tur akiden tin den comun, ta e deseo pa un miho futuro y mas oportunidad pa cada un di nos muchanan. Kiermen, di parti di gobierno di Aruba, danki pa boso colaboracion den esaki, y mi ta desea boso hopi, hopi exito y indudablemente e lo ta un exito completo”, Prome Minister a expresa.


text:
“Señor ta mi wardador, mi‘n tin falta di nada;
Den cunucu di yerba berde, E ta ponemi sosega.
E ta hibami na awanan tranquil, pa mi bolbe hanja forsa.
Salmo 23:1,2,3.
Cu dolor na nos curason pero conforme cu boluntad di Dios nos ta anuncia fayecimento di nos yui stima:
Johannes Johan Henriquez
Mihor conoci como: “Johan”
*20-01-1958 – † 13-06-2022
Acto di entiero lo wordo anuncia despues
Staff y personal di Ad Patres funeral home & Crematorium ta extende nos mas sincero condolencia na famia di e fayecido.


text:
Kralendijk – Riba djadumingu 15 di ougùstùs Meldkamer i e departamentu di Intake ya ta eksistí pa 10 aña kaba den e forma ku nos konosé awendia. Den un esfera festivo i ameno a tene diferente spich i a rekoré vários memoria durante di un brùnch.
Dies aña pasá algun trahadó a hasi un estudio pa asina por traha den Meldkamer i e departamentu di Intake. Promé ku esaki no tabatin un Meldkamer ni departamentu di Intake: un agente tabata kontesta e telefòn i e mes mester a informá e ‘wachtcommandant’. Awendia e Meldkamer ta dispone di ekipo moderno ku ta ‘up-grade’ regularmente.
E trahadónan di e departamentu di Intake ta esnan ku na promé instante bo ta topa ora bo bishita warda di polis entre 7.30 or di mainta pa 9.30 or di anochi. Nan ta tuma entre otro keho òf ta referí bon a e departamentu konserní. Meldkamer ta alkansabel 24 ora pa dia I ta e number di emergensia pa tur servisio di ayudo manera polis, ambulans, brantwer i wardakosta.
Lesa tambe:


text:
Minister Cijntje lo partisipá na e di 12 konferensha Ministerial di World Trade Organization na Ginebra
Minister Cijntje lo partisipá na e di 12 konferensha Ministerial di World Trade Organization na Ginebra
Geplaatst op 26 November 2021 dor di Ministerio Desaroyo Ekonómiko
Próksimamente Kòrsou lo dal un stap mas serka di miembresia independiente den WTO
WILLEMSTAD – Minister di Desaroyo Ekonómiko, sr Ruisandro Cijntje lo liderá un delegashon di Kòrsou ku ta biaha próksimamente pa partisipá na e di diesdos konferensia ministerial (MC-12) di World Trade Organization (WTO) na Ginebra, ku lo tuma lugá di 30 di novèmber te ku 3 di desèmber próksimo. E konferensia ministerial akí ta e órgano di mas haltu den WTO. E konferensia ministerial di WTO ta tuma lugá kada dos aña i ministernan enkargá ku komersio internashonal di 164 pais rònt mundu ta bini huntu ku 25 otro paisnan ku ta miembro opservadó pa deliberá i tuma desishonnan importante tokante komersio internashonal.
Partisipashon di minister Cijntje na e konferensia ministerial di e aña akí ta èkstra importante, pasobra for di mart 2020 e Konseho General di WTO a bai di akuerdo pa Kòrsou bira miembro opservadó di WTO. Durante di e konferensia di e aña akí lo ta e promé biaha ku un minister di Desaroyo Ekonómiko di Kòrsou lo sinta na mesa representando Kòrsou durante di e deliberashonnan den e reunion komo un pais responsabel pa su propio maneho di komersio internashonal. Durante e konferensia akí, Minister Cijntje lo tin un enkuentro ku diferente otro minister i representante di paisnan importante pa Kòrsou su komersio internashonal, manera Hulanda, Estádos Unídos, Union Oropeo i tambe representantenan di paisnan ku Kòrsou aktualmente ta òf próksimamente lo negoshá tratadonan bilateral di komersio ku nan, manera: Colombia, Repúblika Dominikana, Trinidad & Tobago i Sürnam.
Tur esakinan lo yuda konkretisá e meta di e minister di Desaroyo Ekonómiko, kual ta pa Kòrsou bira miembro di WTO, komo teritorio aduanal independiente den Reino.
E petishon pa bira miembro independiente di WTO ya ta den proseso for di e momentu ku Kòrsou a wòrdu aseptá komo miembro opservadó den e organisashon na mart 2020. Na e mesun momentu ei, e Konseho General di WTO a instalá tambe un grupo di trabou, ‘Accession Working Party’ (AWP), pa eksaminá e petishon di Kòrsou pa bira miembro independiente di WTO. Una bes Kòrsou kumpli ku e kondishonnan ku WTO ta mara na e miembresia akí, e presidente di e AWP por plania, huntu ku sekretariado di WTO, e promé reunion di e AWP pa kuminsá e negosiashonnan entre Kòrsou i e 164 miembronan di WTO. Te na e momentunan aki, Kòrsou ta kanando segun skema i ta spera ku e negosiashon nan lo kuminsá den e promé kuartal di 2022. “Nos ta spera di konkluí e negoshashon di tal manera ku pa desèmber 2023 nos por bira miembro independiente di WTO” minister Cijntje ta indiká. Den e kuadro akí minister Cijntje lo hiba kombersashonnan tokante e inisio di e negosiashonnan ku e presidente di AWP, Embahador Chad Blackman, Representante Permanente di Barbados na WTO i tambe Direktor General Suplente Xiangchen ZHANG i su departamento di ‘Accessions’ durante e di Diesdos Konferensia Ministerial di WTO.
Pa mas informashon tokante WTO por bishitá www.wto.org.


text:
Diaranson merdia personal di Calloway na Sabana Berde a bati alarma unda a surgi un candela den e edificio y aki tur trahado a keda evacua di biaha. Dos unidad di brandweer a keda dirigi pa e sitio. Aki bomberonan a drenta accion di biaha.
E candela a keda domina basta lihe, esaki a pasa den momento cu e personalnan di cushina tabata trahando cuminda. Bomberonan a inspecciona tur cos. Polis tambe tabata presente pa tuma dato. Despues cu tur cos a normalisa e personalnan di Calloway por a drenta bek paden.


text:
ORANJESTAD (AAN): Diamars atardi a tuma luga final di e Deporte Escolar di futbol pa scolnan avansa riba e cancha di Cruyff Court cu awor ta carga e nomber di Denzel Dumfries.
All Stories
Devon Hodge
ORANJESTAD (AAN): Diadomingo atardi na veld di Britannia a tuma lugar e ultimo wega di e Campeonato Aruba Bank Liga Plata-Division Damas.
ORANJESTAD (AAN): Diabierna atardi a tuma lugar e apertura di WE Aruba 2022, cu ta Weganan Escolar.
ORANJESTAD (AAN) - Despues di un weekend di dushi baseball di interleague 5/6 &7/8 na veld di Aruba Tigers nos kier informabo e siguiente resultadonan.
ORANJESTAD (AAN): Diabierna anochi e Antorcha cu ta simboliza e energia pa WE Aruba 2022 a wordo cendi,
ORANJESTAD (AAN): Den fin di siman, DIARIO tabata presente ora cu e proceso conoci como ‘Loading’ a tuma lugar ariba tereno di Fast Delivery Service na Camacuri.
ORANJESTAD (AAN): Diabierna atardi a tuma lugar na Compleho Deportivo Guillermo Trinidad,
Apertura di WE Aruba 2022


text:
Registrá
Registrá awe pabo lugá ta sigurá
Pa fasilitá kompra di karchi tin e posibilidat pa paga dirèkt online atraves di bo credit card òf bo por skohe pa paga kèsh of via banko. Skohe bo seshon for di un di e dos opshonnan aki bou. Despues di a registrá nos ta keda pendiente pa bo pago ku ta konfirmashon di bo partisipashon.
Seshon pa Empresa
Tur topiko entre 8:45 te 21:00. Inkluyendo 'lunch' i tur dos diskushon plenario.
$55(ANG 100,-)
Seshon pa publiko
Tur topiko entre 18:00 te 21:00. Inkluyendo e diskushon plenario na final.


text:
Aruba
Boneiro a mustra Aruba ken sa hunga futbol
Diabierna anochi a tuma luga e wega amistoso entre e veteranonan di Dakota Starzz y La Fama Rincon di Boneiro. Den un wega di revancha La Fama Rincon a bay cu e victoria di 5-3.
Omar Tromp di Dakota Starzz a splica cu e wega tabata uno tremendo y riba nivel. Biaha pasa Dakota Starzz a gana La Fama Rincon y e biaha aki a cuminsa bon. Pero e biaha aki La Fama Rincon a bay cu e victoria cu e score di 5-3, haciendo e cu cada un tin un wega gana y un perdi.
Diabierna anochi nan a bini p’un bon causa hunto cu La Fama di Boneiro pa genera entrada pa instancia di Casa Cuna. Tromp a gradici tur cu a yuda haci e evento posibel, entre otro e refereenan cu a haci esey gratuitamente, e siguridadnan, La Fama p’e invitacion pa haci e evento aki. No por lubida riba e publico Boneriano y Arubiano cu a presenta pa sostene e teamnan.
David Molina, presidente di SV La Fama Veterano, a splica cu den e prome tempo di wega esaki a bay bon. Futbol ta keda futbol, pero semper den e ultimo minuutnan un decision ta pone cu emocion ta subi y ta bay otro banda cu no ta spera di futbolista dje edad aki.
Esey tabata un tension y na final di anochi el a bay bon. E meta di e anochi tabata pa La Fama y Dakota trece hende stadion p’asina coopera cu e bon causa pa Casa Cuna Progreso.
Na 2015 a enfrenta Dakota na veld di Britannia na 2015 y a perde e wega ey. E wega a termina 5-3 aunke tabata falta algun minuut mas. El a gradici e publico di Dakota Starzz, Roy Stars, e refereenan y hopi mas. Molina ta contento cu e publico a yega stadion di Britannia y coopera cu e accion.
Pa mas lesa TREMPAN.COM.


text:
24ora.com a tuma oportunidad di presencia di Minister di Salud Publico na Hospital pa celebracion di Dia di Enfermeria, pa puntr’e su reaccion tocante e comunicado di prensa cu Hunta di Supervision di Hospital a emiti indicando cu a tuma accion disciplinario contra Director Financiero, Gregory Croeze. Manera ta conoci, Croeze su continuacion den e posicion aki a bin den discusion despues di a keda deteni algun siman atras pa tabata tra’i stuur bou di influencia di alcohol. Minister Oduber a indica cu ta keda na cada hunta di cual Croeze ta forma parti di dje pa trata e asunto aki y yega na un determinacion.
E titular di salud, cu ta responsabel pa entre otro, funcionamento di hospital, a bisa cu tanto Croeze como director di Dr. Horacio E. Oduber Hospital, Jacco Vroegop, a forma parti di e recorido cu el a haci door di e facilidad y cu lo ta na su luga pa laga Vroegop ta esun pa duna un reaccion tocante e repercusionnan profesional di e incidente di e incidente den cual Croeze tabata envolvi.
“Hospital ta un fundacion, nos a discuti esaki. Mi a compronde cu nan a publica un comunicado di prensa pa aclaria e situacion aki di Sr. Croeze,” Minister Oduber a declara. Pa loke ta trata e huntanan di supervision cu e ta forma parti, esta na Aruba Ports Authority (APA) y na Aruba Tourism Authority (ATA), el a bisa cu “na su turno tambe lo tuma decision di kico ta e consecuencia pa Sr. Croeze. Den caso di hospital tabatin accionnan disciplinario cu a tuma contra Sr. Croez, otro boardnan lo tin accionnan similar pa evita cu algo asina ta ripiti den futuro.”
Pa mas lesa TREMPAN.


text:
Día Mundial di concientisacion riba Abuso di Anciano ta ser recorda cada aña dia15 de juni. E día aki a ser reconoci oficialmente pa e Asamblea General di Nacionan Uni den su resolución 66/127, di december 2011, a petición di e Red Internacional pa Prevención di Maltrato di e Adulto Mayor (International Network for the Prevention of Elder Abuse (INPEA), cu a establece pa prome biaha e conmemoración na juni 2006. E día aki ta representa e fecha unda mundo henté ta expresa su oposicion na abuso y sufrimento infligi na esnan di nos generacionan di e adulto mayor. Adultonan mayor ta permanece invisibel y desprotegi, y barreranan structural neglisha. Marconan internacional di derechonan humano existente ta carece di un instrumento legal integral cu ta defini estándardnan normativo pa protección di e adultonan mayor contra abandono, abuso y violencia. Abuso di anciano ta un problema universal y ta prevalece tur caminda y por sosode cualkier luga, pa cualkier persona , pero cu mas frecuencia den seno familiar, institucional y social.
Abuso di Anciano
E abuso di adultonan mayor (incluso esnan cu problemanan cognitivo) por wordu defini como “un acto único of repetidamente, of pa falta di un acción adecua, (negligencia) cu ta tuma luga den cuakier relación cu por spera confiansa y cu ta causa daño of angustia na un adulto mayor”. Esaki ta un problema social global cu ta afecta salud y e derechonan humano di myones de adultonan mayor den mundo henter y un problema cu merece atención di comunidad internacional, incluso Aruba.
Na hopi parti di mundo e abuso di anciano ta tuma luga cu poco reconocimento y como sifuera ta algo normal of un norma acepta. No ta hopi tempo cu e problema social grave aki tabata skondi pa bista di publico y considera principalmente un asunto privá. Incluso awendia abuso di anciano ta sigi ta un tabú, mayoría biaha subestima y ignorá pa comunidadnan den mundo henter. Sin embargo, tin evidencia substantial cu ta indica cu e abuso di anciano ta un problema importante tanto social y di salud público.
Abuso di anciano ta un problema cu ta existi tanto den paísnan den desaroyo como den esnan desaroya, pero por lo general no ta wordo denuncia na nivel mundial.
E tasa of estimacionan di prevalencia ta existi solamente den paísnan desaroya unda ta papia di un prevalencia di 1% te 10%. Aunque e maltrato/ abuso di anciano ta desconoci su importancia social y moral ta evidente tambe na Aruba. Como tal, mester exihi un reacion global riba tur nivel y cu ta enfoka, riba protección di derechonan y seguridad di e adulto mayor ( incluso tur pensionado).
Na Aruba tin casi nada di infrastructura cu ta promove inclusión y seguridad di e población anciano.Ta existi diferente documento prometedor, pero den práctica, Aruba ainda ta carece di política efectivo pa preveni abuso y pobreza di anciano riba tur nivel. Esaki tambe ta ensera derechonan di nos grandinan pa ser trata cu respet y dignidad. Ohala un día Aruba por gosa di un ley di protección di nos grandinan.
Desde un perspectiva social y di salud, y den nomber di e proyectonan:“Comunidad Amigable y Sigur pa nos grandinan” y proyecto “BISA NO NA ABUSO DI ANCIANO (desde 2011) Fundación Alzheimer Aruba (FAA), kier enfatisa cu maske e atención primaria di salud di atención médico como esun den sectornan y servicionan social ta bon equipa pa identifica y trata e problema di maltrato di adultonan mayor; e abusonan aki ta continúa siendo subdiagnostica y neglisha, especialmente a través di e asina jama “generation gap”. E sensibilización y prevención di maltrato/abuso di anciano ta rekeri participación di henter comunidad. Abuso y maltrato di adultonan mayor solamente por wordo evita cu éxito, si nos desaroya un cultura global (tambe comunitario) cu ta fomenta solidaridad intergeneracional.


text:
Alvin Alfred Fléming
Fichi (esei ta su nòmber di kariño) a nase 26 di januari 1948 na Palu Blanku
Ku 10 aña di edat Fichi a bai biba den Monte Carmelo
Dia Fichi tabatin mas o menos 12 aña di edat, e i su amigunan a forma un ekipo di baseball ku nan a yama “Monte Carmelo Braves” i ku e ekipo aki nan tabata hunga kontra ekiponan di e.o. Suffisant – Dein – Kanga – Normandie i Buena Vista.
Na aña 1964 Fichi a bai forma parti di e ekipo di baseball Jong Curaçao den clase A
Na aña 1965 Fichi a pasa pa e ekipo di Blue Hawks den clase doble A, ekipo den kwal ela hunga te dia ela retira na aña 1979.
For di aña 1970 te ku dia ela retira ela retira, Fichi a hunga 3ra base den tur selekshon tantu di Korsou komo di Antias Hulandes i tambe ela reforsa diferente ekipo lokal tantu na Korsou komo den Exterior hungando 3ra base.
Fichi a representa Antiyas den 6 Juegos Sentro Americano y del Caribe … na 1978 (komo hungador) i 1982 ;86 ;90 ;93 ;98 komo sea entrenador coach of manager.
Fichi a representa Antiyas den 5 Kampeonato Mundial 1970/1971/1973 komo hungador i 1984 i 1986 komo entrenador /coach
Fichi a representa Antiyas den 4 Juegos Pan Americanos 1983/1987/1991/1995 sea komo entrenador/coach of manager)
Fichi a hunga softball tambe den e equipo di Paradise (Indju Country Club)
Den softball tambe Fichi a representa Korsou i Antias den torneonan regional na diferente okashon e.o. 1968 Sto Domingo – 1969 St Thomas – 1970 Korsou – 1977 Mexico
Na aña 1979, gracias na intervenshon di sr. Lipo Elhage i sr Errol Cova, Fichi a bai Springfield College kaminda ela sigi un kurso di Entrenador di Baseball
Na aña 1980, Fichi ku asistencia di defuntu Soof Antonia a tuma e ekipo di baseball hubenil Augustinus ku tabata konsisti di hungadornan di Suffisant i besindario na su enkargo
Na añanan 1980 i 1981 e ekipo di Augustinus a titula kampion di Korsou (eseinan tabata e añanan di mayor satisfakshon pa Fichi komo entrenador/manager)
For di aña 1982 te ku resientemente Fichi a dirigi diferente equipo di doble A ku ela logra hinka den playoff kasi tur aña i tambe ela forma parti di selekshon di Korsou i Antiyas te ku aña 1998 komo coach – entrenador i tambe manager.
Komo trahador di SEDREKO Fichi a duna asistencia tekniko na diferente ekipo i skolnan ku a hasi petishon pesei i tambe huntu ku Taffy de Jongh ela duna diferente kurso basiko pa Entrenador di baseball/softball.
Di 2007 pa 2009 bou di presidencia di sr Armin Konket, Fichi a fungi komo Direktor Tecnico di e selekshon di baseball di Korsou.
Fichi a forma parti di e selekshon di baseball di Weganan di Reino 1979 i 1981 komo entrenador/coach.
Na aña 2003 Fichi a okupa e funshon di Hefe di Delegacion di e selekshon di baseball den Weganan di Reino na Aruba
Kampionato Pan Americano Hubenil 2003 i 2011 (entrenador /coach)
Na aña 2001 Fichi a fungi komo coach di e ekipo Amsterdam Pirates den baseball Hulandes.
Na aña 2004 riba invitashon di e organisashon di baseball/softball “ Ban Topa “ di Amsterdam Fichi a bai duna un kurso di entrenador/coach di baseball/softball na Hulanda.
Di aña 2003 pa 2011 Fichi a forma parti di e Comision Tecnica de Menores di Confederacion Pan Americano de Baseball (COPABE) durante kwal periodo ela fungi komo Comisario Tecnico na diferente torneo di COPABE i hasta un bia komo Director di un torneo infantil na Nicaragua.
Algun logro komo hungador:
1970 - Kampion di Korsou i Antiyas ku Blue Hawks
1972 - Hungador mas valioso di Haarlemse Honkbalweek (Hulanda)
1976 - Kampion bate di Korsou
1977 - Lider di homerun i líder di kareda empuhá di Korsou
Algun logro komo entrenador /coach of manager:
1980 - Kampion Hubenil di Korsou ku Augustinus (entrenador/manager)
1981 - Kampion Hubenil di Korsou ku Augustinus (entrenador/manager)
1982 - Medaya di Brons na Weganan Sentro American y del Caribe na Cuba (coach)
1986 – Medaya di Plata na Weganan Sentro Americano y del Caribe na Sto Domingo (entrenador)
1994 - Kampion di Korsou ku Wildcats (entrenador/manager)
1994 - Medaya di oro na Weganan di Sur America (ODESUR) na Venezuela (entrenador/manager)
1994 - Personahe di aña di e kolumna di Sr. Ricardo Isebia
Mester apunta ku e aña di mas eksitoso di Fichi komo manager tabata 1994.
Wildcats a gana su 8 ultimo weganan di kampionato regular pa logra klasifika pa playoff …. Gana 7 wega sigí den playoff pa titula kampion di Korsou pa un total di 15 wega sigí ganá
Despues di esei Fichi komo manager di Selekshon di Korsou a gana e 2 prome weganan di un serie best of 3 pa gana e derecho di forma Selekshon di Antias. (e weganan ganá konsekutivo a bira 17)
Despues di esei komo manager di Selekshon di Antiyas Fichi a gana e prome 5 weganan den e torneo ODESUR pa kompleta 22 wega oficial sigí ganá riba su nòmber i tambe gana medalla di oro pa prome bia den un torneo regional ku un selekshon di Antiyas.


text:
ORANJESTAD: Diadomingo ultimo na Boca Catalina a tuma luga e competencia di “Guardian Group Spirt Triathlon”, Minister di Enseñansa y Deporte Endy Croes tabata presente pa duna sosten y apoyo na e tri-atletanan. E Mandatario a expresa cu deporte ta un vehiculo cu ta conduci nos riba e bon caminda den bida. Triathlon ta un di e deportenan mas activo y gusta na Aruba. Triathlon no ta un deporte facil e ta consisti di tres disciplina di deporte. Un total 116 tri-atleta a participa den e “Sprint Triathlon”, nan a landa 7m, core bicicleta 20km y core na pia 5km. “Bo por a sinti e emocion y apoyo di esnan para banda”, e Mandatario a expresa.
Minister Endy Croes kier a felicita tur e tri-atletanan cu a haci e competencia di “Guardian Group Sprint Triathlon” uno sumamente exitoso. Alabes kier a gradici presidente Geloi Wever y secretaria Yahaira Jansen pa e bunita recepcion y tur informacion.
Un pabien na Aruba Triathlon Association, mayornan y e 30 boluntarionan pa organisa un competencia hopi special pa nos tri-atletanan.


text:
Aruba
Partido MEP ta cumpli cabalmente cu su mesun pronostico ‘Feestvierend ten Ondergaan’
Lider di partido CURPA, Eric Ras den e comunicado aki a remarca, cu nan por a lesa cu gobierno di Aruba a convence Hulanda pa entrega parti di e 12.6% bek na e empleadonan publico. E entrega di 12,6% NUNCA a sali for di Hulanda. E 12.6% mester ta hinca den e presupuesto 2022 y mester sali for di caha di gobierno y gobierno por dun’e den un solo biaha. Rijksminister raad tin 3 punto cu gobierno di Aruba mester cumpli cu’ne. Nos por corda cu na November 2018 gobierno di Aruba a firma un acuerdo cu lo baha gasto den e aparato publico. Aki ta na unda a nace e beleidsplan operationalisering structureel verlaging personeelslasten y despues di eleccion dia 20 di juli 2021 ta mand’e Parlamento. Esaki ta un acuerdo cu nunca gobierno a cumpli cu n’e.
Hulanda a bisa gobierno di Aruba pa baha gasto, pero ta riba propio iniciativa di gobierno di Aruba y no di Hulanda cu a implementa e 12.6% pa baha gasto riba empleadonan publico. Pa colmo a lastra Korsou y St Maarten den e “hasaña” bergonsoso aki. Pa awor ta bon conoci cu e bahamento di gasto nunca a tuma lugar. A keda hinca hende den gobierno te cu dia di awe. A keda pone mas peso riba lomba di pueblo paso gobierno no tin pueblo di Aruba na pecho y di un manera of otro mester di placa pa sigui paga su debenan y awe esaki ta hasi cu nos debe nacional ta na 128% di nos gdp.
E berdad semper lo wak luz di dia. Durante e bishita di e secretario di Estado van Huffelen a bin resulta cu e no sa di e medida riba nos pensionadonan cu ta lucha pa sobrevivi. Otro mentira ta e declaracion di e prome-minister cu nunca tabata e intencion pa keda mantene e reducion di salario, paso esaki tabata supuestamente un acto di solidarismo. E berdad ta cu gobierno a introduci e reducion pa tur empleado publico cu ta bin na remarke pa un bevordering, pues otro “gato escondido”.
Manipulacion ta pio cu bruheria. Wever-Croes ta sigui insisti cu Aruba a logra di convense Hulanda. Esaki ta un mentira flagrante.
Despues cu gobierno a grita cu a logra pa dia 25 di mei 2022, Rijksministerrraad a mustra gobierno di Aruba con cos ta bay y a pospone e reunion te cu 25 di juni 2022. Esaki ta un señal djis pa mustra ken tin poder. Locual ainda falta ta e acuerdo di COHO cu tin riba mesa. Un acuerdo cu nos prome minister den tur secresia a bay Hulanda pa firma. Pa falta di maneho y vision Aruba su lomba ta contra muraya. Hulanda sa cu Aruba mester doblega y bay cerca dje pa haya placa, pasobra Aruba nunca a traha un dam pa warda awa, sino a maneha nos finansas publico manera un bari sin bom. E COHO manera e ta lo no bay yuda pa drecha nos finansas paso un bez cu bin cu medidanan pisa lo bo core cu tur inversionista. Riba tur tereno nos gobierno ta un desastre. Te cu awe nan no por ni stop e kimamento riba e dump na Perkietenbos corda pa cer’e.
A hinca nos aeropuerto den un debe di 1 biyon florin, nos planta di awa y electricidad den un debe di 700 miyon florin. Pa colmo nos yuinan di tera no ta haya trabou pasobra aeropuerto a busca hende di pafo bin traha y na WEB tambe a pasa mesun cos. Esaki ta yama amor pa nos pais? En bes di laga nos placa lora riba nos isla no solamente ta crea debe pero riba dje tur placa ta bay afo. Kico nan kier hasi hinca tur e companianan estatal aki den debe pa despues bendenan pa paga debe? Asina ta bende patrimonio di pueblo y hinke den man di stranhero. Esaki ta e mentalidad di partidonan cu ta yama nan mes social pero ta manera lobonan bisti na carne cu den realidad ta comunista. Nos bon Dios warda nos Aruba dushi terra for di tur malo y y saca nos for di esclabitud di debe.


text:
Pronóstiko di tempu pa Kòrsou i bisindario bálido te djaweps mainta 06:00 o.l., 9 di yüni 2022.
Pronóstiko
Pronóstiko di tempu pa Kòrsou i bisindario bálido te djaweps mainta 06:00 o.l., 9 di yüni 2022.
Kompilá: djarason 6 di yüni 2022, 05:00 o.l. (09:00 UTC).
Tempu: E bista lo keda redusí pa presensia di stof fini di Sahara i no ta antisipá áwaseru signifikante.
Temperatura máksimo lo alkansá 31ºC i temperatura mínimo 27ºC.
Solo ta sali 06:10 i ta baha 18:59 o.l.
Bientu: For di ost i moderá; forsa 4 te 5 (20 te 39 km/ora, 11 te 21 nudo). Ráfaga de bes en kuando fuerte; forsa 6 (40 te 50 km/ora, 22 te 27 nudo).
Situashon general: Un masa di airu stabil ta stroba desaroyo di nubianan ku áwaseru signifikante den nos área. Tambe, stof di Sahara ta sigui stroba bista awe i mañan.
Kondishon di laman: Por lo general moderá ku altura di olanan entre 1 i 2 meter (3 i 6 pia). E olanan di mas haltu lo ta den resake na kosta nort i ost.
Sistemanan tropikal signifikante: Ningun.
Fenómeno spesial: Ningun.
Perspektiva te djabièrnè mainta: Parsialmente nubla ku chèns pa un áwaseru lokal.
Meteorólogo: Vrutaal.


text:
Aruba
MetaCorp: Apertura di Olive Garden @ Gloria ta demostra confiansa den nos economia
Posted on 06/23/2022 9:43 am AST | Updated on 06/23/2022 9:44 am AST
(ADVERTORIAL)
ORANJESTAD – “MetaCorp ta creciendo un biaha mas. Despues di shete aña di tabata para, gerencia di MetaCorp a resumi na un iniciativa dinamico di crecemento na final di 2020 – memey di pandemia – y un biaha mas ta brasa e tradicion largo y bon conoci di crecemento”, asina Eddie de Veer, CEO di MetaCorp a cuminsa bisa durante su discurso na ocasion di apertura oficial di Olive Garden @ Gloria e siman aki.
Na e ocasion aki, e hoben Gerard de Veer, nieto di Gerardo de Veer, a corta e sinta cu un sker grandi, para banda di Eddie de Veer, pa hunto duna inicio na operacion oficial di un di e restaurantnan mas conoci den cuminda Italiano-Mericano na Merca. E compania Darden International, operadonan di Olive Garden, a yega na un acuerdo di MetaCorp pa habri e prime restaurant aki na Aruba.
E iniciativa di crecemento di MetaCorp ta evidente den recien inversion manera:
– Un inversion substancial den planta di yenamento di cement, awo conoci como Apex.
– Un inversion substancial den almacena di gas propane, den forma di EcoGas.
– A adkiri Antillian Soap Company na Corsou y sigui mehora esaki.
“Tambe na december 2020 nos a inaugura e complex maraviyoso aki yama Gloria, na honor di nos prome teatro di pelicula y den celebracion di nos 100 aniversario como e compania priva mas bieu di Aruba”, di acuerdo cu Eddie de Veer.
Ta cu masha placer el a yama tur presente bonbini na inauguracion di Olive Garden @ Gloria, un bunita adicion nobo n’e coleccion. Pa esunnan cu ta familiarisa cu e cadena internacional bon conoci, lo aprecia hopi caracteristica nobo di e diseño cu e clientenan por disfruta, no solamente den e terasa paden y pafo, pero tambe e cushina ta diseña y ekipa pa cumpli cu tur standard estableci.
Oliver Garden ta lider di e marca di Darden International, e compania mas grandi di servicio di cuminda cu ta opera den mas di 1.800 localidad. Aruba ta honra cu e presencia di Zach Reams, socio di aprendisahe y desaroyo na Darden Internacional y Roberto Rojas Tejada, director di operacion – franchise na Darden International.
Hopi empleado y gerencia di Olive Garden @ Gloria a atende training intensivo na Darden Training Center na Orlando, Florida y nan ta ansioso pa mustra clientenan e nivel halto di servicio y e cuminda dushi cu Olive Garden ta conoci p’e. Eyden bo ta sinti comosifuera bo ta na Italia y observa via e bentana e personanan cu ta cana riba acera y e botonan cu ta pasa den e canal di Venecia.
Olive Garden manera tur otro actividad na Gloria ta propiedad di y ta opera pa MetaCorp via su subsidiario, e cadena E. de Veer Theaters N.V. miho conoci como The Movies. Esaki ta e empresa cuminsa pa e bisawelo di Eddie de Veer na aña 1920 y Gloria tabata nomber di e prome cinema.
A probecha pa introduci Bas Olde Riekerink, e director ehecutivo nobo di The Movies. El a join e team dia 6 di juni, pero ta na Aruba pa mas di binti aña y a yam’e bonbini na e famia grandi di MetaCorp. E manager di Olive Garden na Gloria ta Amarylis van Boekel.


text:
CIBC FIRSTCARIBBEAN TA LANSA SU ONLINE FINANCIAL ‘COACH’ E aplikashon ku ta sostené pa teknologia MX, ta enrikesé data pa yuda e kliente manehá i mehorá su situashon finansiero
CIBC FIRSTCARIBBEAN TA LANSA SU ONLINE FINANCIAL ‘COACH’
E aplikashon ku ta sostené pa teknologia MX, ta enrikesé data pa yuda e kliente manehá i mehorá su situashon finansiero
Willemstad 1 di mart 2022 – Konsideré bo konsehero/mèntòr finansiero personal ku ta disponibel 24 ora i shete dia di siman, tur ora den bo planta di man.
CIBC FirstCaribbean ta lansa su último hèrmènt finansiero ku ta e CIBC FirstCaribbean 1st Insights pa yuda e kliente manehá i mehorá su finansas. E aplikashon nobo aki, ku ta forma parti di e banko su esfuerso kontinuo pa hasi e eksperensha bankario personalisá, fásil i ku ta reakshoná lihé, ta disponibel pa tur e klientenan di e banko ku ta hasi uso di Online Banking i usuarionan di e aplikashon móbil.
Mark St. Hill, e Managing Director pa Retail i Business Banking na e banko ta entusiasmá ku e aplikashon nobo aki, bisando ku e ta personal i ta ofresé e kliente guia konfiabel i proaktivo. E la splika ku “Usando CIBC FirstCaribbean 1st Insights diariamente bo ta risibí informashon tokante bo bienestar finansiero den bo planta di man, e ta duna’bo informashon spesífikamente pa bo, aktual, tokante di bo finansas basá riba aktividatnan riba bo kuenta di spar i koriente, dunando bo un bista klá di loke ta mas importante pa’bo.”
St. Hill ta bisa ku e banko ta mira su klientenan “mas ku un kuenta, pero ta mira nan komo individuo úniko ku tin su propio nesesidat i metanan. CIBC FirstCaribbean 1st Insights ta ofresé un aserkamentu personal na kon bo ta mira bo asuntunan finansiero i ta ofresé bo un bon bista kon bo ta gasta bo sèn.”
E ta kreá den kolaborashon ku e plataforma di data finansiero MX, di kua su plataforma pa enrikesé data i MXinsights ta sostené e medio nobo aki. CIBC FirstCaribbean 1st Insights ku ta monitoriá bo finansas i ta ofresé’bo guia pa bo keda semper informá di bo presupuesto.
Splikando algun fasilidatnan di e aplikashon nobo, Esan Peters, Chief Information Officer & Managing Director, Technology & Operations, a splika ku e ‘Resumen Mensual di Kuenta di Spar’ (Monthly Savings Summary ) ta laga e kliente sa kuantu sèn e tin riba su kuenta di spar durante di e último lunanan i kuantu e kliente a logra di spar òf lanta durante di e último luna. “Nos ta stimulá bo durante kada paso ku bo ta dal pa spar, ya asina bo logra bo metanan.”
E la añadí ku e bista di e ‘Komparashon Mensual di Gastu’ (Monthly Spend Comparison) ta ofresé e usuario un resumen di loke e la gasta den un luna, banda di un komparashon ku lunanan anterior. Esaki ta yuda e usuario pa tin bista riba lunanan kaminda e ta gasta mas òf menos di loke e sa gasta na averahe.
“Lo bo por faya di nota ku un abono di bo korant of servisio di streaming a subi, paso e ta keda kitá outomátikamente for di bo kuenta.” E aplikashon aki ta yuda bo nota e kambionan aki ku yudansa di su fasilidat di ‘Bista riba bo Subida di Suskripshon’ (Subscription Price Increase insight). E lo mustra’bo kiko bo tabata gasta anterior i kiko e montante nobo ta. E bista riba bo presupuesto lo tene bo bon na altura pa loke ta trata bo gastunan i unda bo ta gasta bo sèn.” Sr. Peters a añadí.
CIBC FirstCaribbean 1st Insights ta disponibel pa tur usuario di e banko su Online Banking i usuarionan di e aplikashon móbil pòrnada pa e promé tres lunanan di prueba for di e dia ku apliká pe. Despues di e periodo di prueba, tur usuario por sigui us’é pagando un suskripshon abou di USD$3 pa aña.
CIBC FIRSTCARIBBEAN LAUNCHES ONLINE FINANCIAL ‘COACH’
MX-powered tool will provide data enhancement and insights to help clients better manage and improve their finances
Willemstad March 1, 2022 – Consider it your personal financial coach available at your fingertips and on call 24/7.
CIBC FirstCaribbean has launched its newest financial tool, CIBC FirstCaribbean 1st Insights, to help clients better manage and improve their finances. The newest tool in the bank’s ongoing journey to make banking, personalised, easy and responsive, is available to the bank’s Online Banking and Mobile App users.
Mark St. Hill, Managing Director, Retail and Business Banking at the bank, was thrilled with the tool noting that it will offer clients “personal, predictive and proactive guidance”. He explained that with “CIBC FirstCaribbean 1st Insights, you will receive a daily feed to your financial wellness at your fingertips. It gives you tailored, real-time information about your finances based on your savings or chequing account activity serving up the insights that matter most to you”.
He said the bank viewed its clients as “more than just accounts but unique individuals with your own financial needs and goals. CIBC FirstCaribbean 1st Insights takes a personal approach to how you view your finances by offering financial insights into how you spend”.
Created in conjunction with financial data platform MX, whose award-winning data enhancement platform and MXinsights are powering the new tool, CIBC FirstCaribbean 1st Insights will monitor your finances and offer insights that guide you to stay on track with your budget.
In explaining some of the features of the new tool, Esan Peters, Chief Information Officer & Managing Director, Technology & Operations explained that the “Monthly Savings Summary insight will let clients know how much money they have in their account over the past months, and how much they managed to save or not save during the previous month. We will cheer you on every step of the way as you save towards your goals”.
He added that the Monthly Spend Comparison insight would provide users with a summary of their total monthly expenses, together with a monthly comparison. This will help users track which months they spent more or less than average.
“You may miss when a subscription to your online newspaper or streaming service goes up because it all happens automatically on your account. The insights tool will help you identify these changes with the Subscription Price Increase insight. It will show you what you were previously spending and what the new amount is. The Budget insights keep you on track with what you’re spending and where you’re spending it,” Mr. Peters added.
CIBC FirstCaribbean 1st Insights is available to all of the bank’s Online Banking and Mobile App users free for a three-month trial period starting from the date of enabling. After the initial trial period, users will be able to continue using it for a very low USD$3 annual subscription fee.


text:
Kralendijk- Riba djaweps 4 di mart a drenta keho di ladronisia for di den diferente kamber di un akomodashon turístiko situá na Kaya Internashonal.
Un dama a presentá su mes komo trahadó di e akomodashon pa asina haña akseso na e kambernan. El a bai ku entre otro sèn kèsh i pertenensianan personal di e huéspetnan for di e kambernan.
A detené e dama di inisial D.A.D.SJ di 24 aña pa ladronisia.
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
No sinti bo tristo, pasobra awor mi ta liber
Mi ta siguiendo e caminda cu Dios a scoge pami
Mi a coi Su man tene ora El a yamami
Mi a bira lomba y laga tur cos atras
Mi no por a keda un dia mas pa hari, stima, traha of gosa
Lamentablemente trabou cu no a caba, mester keda asina
Mi a haya e paz cu nos tur ta busca na final di dia
Si mi baymento a laga un bashi atras, mi kier pidibo pa yena e bashi aki cu recuerdonan di alegria, amistad, sonrisa, sunchi y un brasa
Mi bida tabata completo y mi a disfruta di dje, hopi amistad, hopi goso y amor di sernan keri
Kizas mi tempo ariba mundo tabata hopi cortico, no alarga e dolor sin tin mester
Lanta bo espirito y comparti e alegria aki cu mi
Dios tabata kier pa mi bay serca djE
Y awor mi ta liber!
Shonpe
Cu honda pena nos ta anuncia cu a bay sosega den paz di Señor, mi esposo, nos tata, welo, ruman, omo, suegro swa, sobrino, primo y amigo stima:
Sr. Pedro Ismael Angela
mihor conoci como: “ShonPe”
Naci dia 1 augustus 1945 y fayece dia 7 juni 2022
Na nomber di su
esposa: Fela Angela-Flanegin
Yiunan: Angelo Angela y esposa Lilliana
Andre Geerman y esposa Wendy
Nieta: Nicolle y esposo Eduardo
Mescos cu nieta: Xaynie Chirino
Mescos cu yiu: John Patrick y Stephan
Su rumannan: †Eda Croes Angela y famia
†Bubu Angela y famia
†Sira Angela
Edwin Angela y famia
Betty Harms Angela y famia
†Elia Thijsen Angela y famia
Corina Erasmus Angela y famia
Mescos cu ruman: henter famia Bislick di Zeerover
Su Tanta: sra. Vda. Maria Refunjol Angela
Su bon amigonan: sr. Rudsel Mathilda
- Harry van Enden
- Jan Bazour y famia na Curacao
Tur sobrino, sobrina, primo, prima, swa, cuñanan y demas famianan:
Angela, Lacle, Flanegin, Refunjol, Thijsen, Erasmus, Geerman, Werleman, Tromp, Biezen, Daems, Croes, van Berkel, Khemlani, Martinez, Nuboer, Fingal, Boekhoudt, van der Linden, Marin, Williams, Nicolaas, Chirino, Ruiz y Rasmijn.
Tur su ex coleganan di Telefoondienst/Setar, su amigonan di Zeerover y Mangel Halto, teamnan di softball y tennis. Amigonan cu ta landa mainta trempan na lama y tur su bon bisiñanan.
Oportunidad pa condolencia lo ta dialuna 13 di juni 2022 di 2or pa 4or di atardi na Pray Funeral Home na San Nicolaas y despues lo sigi e acto di cremacion cu lo sosode den seno familiar.
Si den nos tristesa nos por a lubida un of otro miembro di famia y/of conocir nos ta expresa nos mas sincero disculpa.


text:
Kriatura di 2 aña ta kai den pisina.
KOMUNIKADO DI PRENSA 093 /2022
20 febrüari 2022
Kriatura ta kai den pisina.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 20 di febrüari 2022 alrededor di 12.02, Sentral di Polis a risibí informashon di
un kriatura di dos aña ku a kai den un pisina di un kas na Guacaipuroweg.
Mesora a dirigí polis i ambulans na e sitio.
Na yegada di e promé unidat polisial, el a bin topa personanan den besindario i famia
tabata tratando na reanimá e yu, di kua su situashon tabata mustra krítiko.
Un agente polisial a tuma e parti di reanimashon over i huntu ku un mayor a trata na
stabilisá e yu, mientras tabata warda yegada di ambulans.
E personal di ambulans despues di a tuma e reanimashon over, a transportá e menor den
un situashon delikado pa Sala di Emergensia di C.M.C. pa tratamentu médiko mas avansá.
E promé indikashon ta mustra ku pa un deskuido, e yu aki a bin resultá den e pisina.
[videopress DyWsyVyU]


text:
ENTIERO DI JACOBO COLINA TA DJADUMINGU AWOR DIA 27 DI FEBRUARI 2022
23 di februari 2022
ENTIERO DI JACOBO COLINA TA DJADUMINGU AWOR DIA 27 DI FEBRUARI 2022
WILLEMSTAD – E entiero di e baluarte di musika aki na Kòrsou, Jacobo Colina lo ta djadumingu awor dia 27 di februari 2022. Athunto e programa di e aktividat ku lo Sali for di El Tributo pa Santana na Roodeweg.
AMAK ta spera ku tur esnan ku ke tuma despedida di e baluarte di músika aki pa nan para kantu di ruta i duna rèspèt ora ku e wagen ta pasa.
PROGRAMA ENTIERO JACOBO COLINA DJADUMINGU DIA 27 DI FEBRUARI
10or ta buska e defuntu
10.30 bai su kas na Montaña Abou.
11.30 bai El Tributo
12or pa 2or Respòns:
12or Respòns na El Tributo Otrabanda
1or Músika suave y kanto paden
Transmishon TV Direct 1or pa 3.30.
2or Spich Gregory Colina i Feco Gomes
2.30 pa 3or Misa.
3.00 pa 3.30 – Orkesta bou di direkshon di Gregory Colina
– Zjogorogo – Gilbert Doran
– Pik’e bo bai- Amos Balentien
– Temeleblewani – Dibo Doran
– Toro Brabu – Melania v/d Veen
– Dodo Kim’é Momo- Carlos Cofi
(Salida: 3.30.)
Sali El Tributo,
Rijdende Orde di Polis i
Gòlf Kart Krioyo Dilanti di parade.
Subi Patereuwensweg
Weg naar Welgelegen
Frater Radulphusweg
Nijlweg
Direkshon Rotònde Palu Blanku
(Drenta Marchena)
Weg naar Welgelegen
3.45 Para na Telecuracao den Kaya
Toka Tumba y Spich: Glenn Tomas
Spich: Minister Sithree van Heydoorn
4.or Sigui Kore direkshon di Rodeweg
JPF Radio Hoyer
Toka Tumba y Spich: Angelo Virginie
4.10 Hanchi Polar drentando Rodeweg.
Radio Mas
Toka tumba y Spich: Patrick Martijn
4.20 Kraayenhofstraat Topogigo
Radio Active
Toka Tumba y Spich Sherwin Kòrá Faneite
Sigui Kore riba Rodeweg
4.30 Quaretineweg
Radio Curom
Toka Tumba Spich: Junny v/d Veen
4.40 Boerhavenstraat
Radio Krioyo
Toka Tumba y Spich: Rignald Maduro Darwin Gregg
4.50 COLON
TV/Radio Direct
Toka tumba y Spich: Anralis Dap
5.or Yegada Santana di Rodeweg
BRASS Section
5.10 Hiba e kaha na último lugá di Entiero
5.30 Final di dia


text:
E kontribushon di hür partikular ta pèrkurá pa e hürdó paga ménos sèn na hür. Esaki ta un kontribushon mensual ku Gobièrnu ta duna pa kubri gastu hür di personanan ku ta hür kas den sektor privá.
Bibienda den sektor privá na Bonaire ta birando dia pa dia mas karu i ta bira difísil pa e grupo ku entrada abou haña un kas pa hür. Meta di e kontribushon akí ta pa hasi bibienda mas pagabel pa e hürdó, sin ku e doño di kas ta hiba pèrdida den e ganashi.
E kontribushon ta manera un supsidio ku e doño di kas ta risibí. Nan ta kalkulá esaki a base di entrada i gastu di kas di e hürdó.
Pa mas informashon Klèk aki


text:
CHARLOTTE, North Carolina – E protestanan na Charlotte, North Carolina, despues cu polis a tira fatalmente un homber color scur, ora cu nan tabata cumpliendo cu un orden hudicial diamars.
E homber, identifica mas despues como Keith Lamont Scott, tabata arma, pero no tabata e persona cu polis tabata busca. E tiroteo a tuma luga den un parkinglot di un compleho di apartamento.
No tabata cla, pakico autoridad tabata cumpliendo cu e orden. Mientras cu nan tabata buscando e persona aki, agentenana mira un homber sali for di un auto cu un arma, a continuacion, el a drenta bek den e auto, segun e comunicado.
E agentenan a mobilisa.
“E suheto a bolbe sali for di e auto arma cu un arma di candela y a representa un menasa mortal inminente pa e oficialnan cu posteriormente a tira cu nan arma,” polis a bisa.
E homber a fayece den Carolinas Medical Center. E arma cu e tabata tin a wordo haya na e escena, polis a bisa.
E departamento ta investigando e incidente, hefe di polis, Kerr Putney a bisa. Mientras e agente implica den e tiroteo, Brentley Vinson, a wordo poni bao di licencia administrativa cu sueldo. E oficial a incorpora den e Departamento di Polis di Charlotte na Juli 2014.
E incidente a provoca un respuesta furioso di parti di e multitud, cu a blokia un caretera noordoost di Charlotte, dilanti un fila di polis antidisturbio.
Hopi di e manifestantenan tabata grita: “Si no tin husticia, no tin paz!” y nan tabata tin borchinan cu por a lesa: “Black Lives Matter.”
Algun tabata manda boternan di awa y piedra rib e agentenan. Por lo menos 12 agente a resulta herida y varios manifestante a wordo deteni.
Fuente: CNN en Español


text:
Ta considera e lunanan aki temporada di horcan debi na e cantidad grandi di tormentanan, cu den e lunanan aki, ta forma den Oceano Atlantico y cu ta dirigi nan mes pa region Caribe.
Pa por sobrevivi un horcan ta hopi importante pa cada individuo, conhuntamente cu su famia, ta bon prepara prome cu yegada di un horcan y sa kico pa haci durante y despues di horcan.
Apesar di e tempo moderno cu nos ta bibando aden unda cu pa medio di tecnologia por premira cu exactitud ki dia y na cua momento un horcan ta yegando un isla, no ta consehabel pa warda te ora cu e momento ta cerca pa cuminsa prepara. Si haci esaki, e posibilidad ta grandi cu bo lo no por prepara manera mester ta debi na e cantidad grandi di preparacionnan cu ta necesario. Den un situacion di horcan hopi persona lo por drenta den panico y no por tuma e miho decisionnan. P’esey laga nos prepara cu anticipacion.
Aki nos prome lista, pa e temporada aki, cu tips pa bo ta debidamente prepara den caso di horcan:
- Cana rond di cas, den cura y deshaci di materialnan no necesario cu por bula bay y causa peliger pa bo famia of tambe bisindario.
- Materialnan cu ta necesario, warda esakinan un caminda cu nan no por bula bay of wanta esakinan di un forma pa evita cu nan por bula bay.
- Tira un bista riba dak di cas pa shingles, zink of cualkier material riba dak cu por ta los, drecha esakinan. Si bo sa cu bo dak ta lek awa, drecha esaki lo miho posibel.
- Programa den telefon di cada miembro di famia e numbernan di emergencia (manera 911 Emergencia - 100 Polis) y numbernan di miembronan di famia cercano (manera mama, tata, ruman, tanta, omo, wela, welo, suegra y suegro). Den caso di un horcan e numbernan di emergencia lo ta hopi ocupa pa cual motibo famianan cercano lo por yuda otro hopi mas lihe.


text:
Despues cu investigadonan a nota menos pashent cu miopia den un hospital na China, nan a specula cu bisti bril por ofrece algun proteccion contra Covid-19.
Den un hospital na Suizhou, China, 276 pashent a wordo admiti durante un periodo di 47 dia, pero apenas 16 pashent – menos di seis porciento – tabatin miopia cu tabata rekeri nan pa bisti bril pa mas cu ocho ora pa dia. Den comparacion, mas di 30 porciento di hende den edad similar di e region tabatin mester di bril pa miopia, segun investigacion anterior.
Mirando cu e tasa di miopia tabata parce hopi mas halto den poblacion general cu den sala di covid, e cientificonan a puntra: Bisti bril por protege un persona di bira infecta cu coronavirus?
“Bisti bril ta comun entre ciudadano Chines di tur edad” e autornan di e estudio a skirbi. “Sinembargo desde brote di Covid-19 na Wuhan na december 2018, nos a observa cu tiki pashent cu bril a ser admiti den hospital.”
E observacion ‘por ta evidencia preliminar cu esnan cu ta bisti bril diariamente ta menos suceptibel pa Covid-19’, e autornan a specula. Expertonan ta bisa cu ta mucho pronto pa saca conclusion – of recomenda pa hende cuminsa bisti proteccion di wowo ademas di tapaboca pa reduci e riesgo di infeccion.
Por ta cu bril ta actua como un barera parcial, protegiendo wowo di e ‘splash’ di tosamento of nister. Otro splicacion por ta cu hende cu ta bisti bril tin menos probabilidad di frega nan wowo cu man contamina. Un reporte di 2015 a haya cu durante un ora, studiantenan mirando un les a toca nan wowo, nanishi of boca den averahe 10 biaha, maske nan no a evalua si bisti bril ta haci un diferencia.
E estudio actual, publica den JAMA Ophtalmology tabata compaña pa un comentario di Dr. Lisa Maragakis, un specialista den malesa infeccioso y profesor asocia na Johns Hopkins School of Medicine, urgiendo precaucion den interpretacion di e estudio.


text: Diahuebs madruga a drenta informe di un caso di maltrato na Don Jacinto den De La Sallestraat, mesora a dirigi un patruya na e sitio Na yegada di e patruya a topa cu e dama kende despues di a atende un Cena di Pasco a ser agredi pa e homber, pero e dama no kier entrega keho aunke e ta tur golpia tampoco kier atencion medico pero ya caba e agresor a bandona e sitio. Polis a bay en busca di e agresor na su cas den Arendstraat pero no a encontre. Un rato despues a topa cun’e na rotonde Sero Blanco y a detene pa core auto bao influencia. Su detencion no a bay facil y polis mester a usa forza bruto pa domin’e